Cools tidak menyesal pilih wakili Malaysia

KUALA LUMPUR, 15 Jun – Pemain pertahanan negara Dion Cools tidak menyesal apabila memutuskan untuk mewakili Malaysia di pentas antarabangsa berikutan kejayaan skuad Harimau Malaya layak ke Piala Asia 2023, malam tadi.

Pemain kacukan Malaysia-Belgium berasal dari Kuching, Sarawak itu menyertai skuad kebangsaan kira-kira setahun lepas berkata beliau gembira dengan pilihannya kerana keputusan dibuat bukan semata-mata kerana bola sepak tetapi juga berkaitan semangat kenegaraan.

“Saya berikan segalanya ketika dalam padang dan selagi saya mempunyai mentaliti sebegini saya akan berikan 100 peratus demi pasukan dan seluruh negara,” katanya kepada pemberita selepas perlawanan Kelayakan Piala Asia 2023 menyaksikan Malaysia menewaskan Bangladesh 4-1 sekali gus menempah tiket ke Piala Asia di Stadium Bukit Jalil, malam tadi.

Kemenangan itu menyaksikan skuad Harimau Malaya menamatkan saingan di tangga kedua Kumpulan E dengan enam mata dan berjaya menempatkan diri dalam kelompok lima naib juara terbaik dari enam kumpulan yang mendapat tiket ke pusingan akhir Piala Asia 2023.

Pemain berusia 26 tahun itu muncul antara penyumbang gol kejayaan buat Malaysia yang juga gol pertamanya bersama pasukan kebangsaan, di samping Muhammad Safawi Rasid, Muhammad Syafiq Ahmad dan Darren Lok.

Walaupun telah menjaringkan beberapa gol bersama kelabnya di Eropah, Cools yang kini dipinjamkan kepada Zulte Waregem dari FC Midtjylland berkata perasaan menjaringkan gol untuk pasukan kebangsaan adalah berbeza terutamanya apabila ia adalah gol sulungnya.

“Menjaringkan gol pertama saya hari ini (malam ini) bagi saya adalah saat yang menakjubkan. Saya rasa tidak percaya apa yang berlaku ketika itu, tetapi ia adalah saat terbaik untuk menjaringkan gol, saya akan menikmati dan saya harap dapat menjaringkan lebih banyak gol selepas ini,” katanya.

Cools yang dinobatkan sebagai pemain terbaik malam tadi mengakui sangat berpuas hati dengan komitmen dan semangat juang tinggi semua pemain sepanjang menghadapi kempen kelayakan itu.

Untuk rekod, Cools menyarung jersi kebangsaan pada pusingan kedua kelayakan Piala Dunia 2022/Piala Asia 2023 di Emiriah Arab Bersatu (UAE) pada April tahun lepas sebelum terpilih mewakili negara ke Piala AFF 2020 tahun lepas.

Kali terakhir Malaysia layak secara merit ke Piala Asia pada 1980 dan skuad Harimau Malaya pernah beraksi di pusingan akhir Piala Asia pada 2007, namun ketika itu mendapat tiket selaku tuan rumah.- BERNAMA


Tiga mata berharga usaha keras pemain – Zainal Abidin

IPOH 26 April. – Ketua Jurulatih Kelab Bolasepak Melaka United (MUFC) Zainal Abidin Hassan enggan mengambil kredit atas kemenangan bermakna 1-0 ke atas Perak FC di Stadium Perak malam tadi.

Sebaliknya, beliau menyifatkan kemenangan itu diraih hasil usaha keras pemain yang cukup berdisiplin dan begitu dahagakan kemenangan selepas dua kali tewas di laman sendiri sebelum ini.

“Saya nampak hari ni (malam tadi) tiga mata ini memang diusahakan oleh setiap pemain, itu amat penting dan terima kasih juga dengan tiga mata yang amat diperlukan.

“Kepada pemain tahniah kerana disiplin mereka bukan sahaja (dipamerkan) pemain pertahanan tetapi sikap semua pemain yang membantu pasukan menjalankan tugas masing-masing dengan baik,” katanya.

Dalam aksi saingan menentang The Bos Gaurus malam tadi, MUFC berjaya keluar dari kedudukan bahaya Liga Super 2021 menerusi gol tunggal Wan Zaharul Nizam Wan Zakaria.


Dua warga emas melambung dilanggar Proton Saga

JASIN 17 Ogos – Suami isteri warga emas cedera selepas dilanggar sebuah Proton Saga ketika melintas jalan di Jalan Bandar Jasin, di sini, jam 11.30 pagi semalam.

Ketua Polis Daerah Jasin, Deputi Superintendan Mispani Hamdan berkata, pihaknya melakukan siasatan berdasarkan satu rakaman video daripada kamera litar tertutup (CCTV) berdurasi 14 saat yang diterima pada jam 11.30 pagi tadi.

“Kemalangan berlaku pada 16 Ogos dan ketika kejadian seorang lelaki berusia 32 tahun memandu Proton Saga dari arah kediamannya menghala ke Pasar Besar Jasin.

“Ketika memandu di hadapan kedai kek Jasin, dipercayai pemandu tersebut telah melanggar dua pejalan kaki merupakan warga emas sepasang suami isteri.

“Akibat kemalangan, kedua-dua mangsa jatuh di tempat kejadian dan mengalami luka di tangan, lutut, kaki dan kepala,” katanya menerusi satu kenyataan, hari ini.

“Kami tidak menolak kemungkinan ketika kejadian pemandu Proton Saga sedang leka bermain telefon bimbit. Siasatan dijalankan mengikut seksyen 43(1)Akta Pengangkutan Jalan 1987,” katanya.


Sulaiman tiup semangat kepada MU tewaskan Terengganu FC

AYER KEROH 3 Sept. – Ketua Menteri Datuk Seri Utama Haji Sulaiman Md Ali mengirimkan kata-kata semangat buat pemain Melaka United menjelang aksi menentang Terengganu FC di laman sendiri, malam esok.

Beliau yang juga Presiden Persatuan Bola Sepak Melaka United (MUSA) optimis skuad Hang Tuah mampu mencatat kemenangan kedua berturut-turut jika menampilkan persembahan yang dilakukan ketika menewaskan Perak di Stadium Ipoh, minggu lalu.

“Saya mendoakan malam esok kita dapat mengekalkan prestasi seperti mana kita menentang Perak tempoh hari. Kalau boleh kita tunjukkan lagi satu aksi permainan yang lebih baik untuk menewaskan Terengganu FC.

“Seperti kita tahu, Terengganu bukan calang-calang pasukan. Mereka berada di tangga kedua buat masa ini. Jadi saya berharap kalau corak permainan kita dapat dipertingkat dan diperkemas sedikit sahaja lagi mungkin kita boleh dapat kemenangan bergaya malam esok.

Pada masa sama, Sulaiman turut merakamkan rasa bangga terhadap pemain dan pengurusan Melaka United yang selama ini bersabar dan tetap bersungguh-sungguh mengubah nasib pasukan meskipun berdepan pelbagai onak dan pancaroba sepanjang tahun ini.

Katanya, meskipun dunia dilanda Covid-19, selain pasukan ditolak tiga mata pada awal musim, namun itu tidak mematahkan semangat semua dalam berusaha mencapai kejayaan untuk membantu pasukan mendapatkan keputusan yang terbaik.


Rumah Terbuka DUN Bukit Katil bantu 20 usahawan tempatan

BUKIT KATIL 30 April – Penganjuran Majlis Rumah Terbuka Aidilfitri Dewan Undangan Negeri (DUN) Bukit Katil membantu sekurang-kurangnya 20 usahawan bidang perkhidmatan dan makanan tempatan.

Ahli Dewan Undangan Negeri (Adun) Bukit Katil Adly Zahari berkata, penganjuran majlis tersebut juga dilihat mampu mengumpulkan penduduk yang terdiri daripada pelbagai kaum sekitar kawasan DUN itu.

“Sebagai contoh, pengusaha sate, air balang, katering, kuih-muih dan pelbagai lagi juadah yang disediakan kesemua daripada usahawan tempatan,” katanya ketika ditemui pada majlis itu yang diadakan di Dewan Demang Hussin, Bukit Katil, di sini, malam tadi.

Majlis tersebut turut diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam dan Ketua Menteri Datuk Seri Ab Rauf Yusoh.

Dalam perkembangan lain, Adly yang juga Timbalan Menteri Pertahanan memaklumkan laporan penuh penuh siasatan dalaman insiden kematian anggota tentera yang ditemukan maut di Hutan Simpan Belum, Perak akan dimaklumkan dalam masa terdekat.

“Ia sepatutnya dibentang pada mesyuarat pasca kabinet lalu tetapi ditangguhkan, jadi kita akan maklumkan selepas laporan itu dibentang selepas sambutan Aidilfitri ini,” katanya.


Banjir pantai timur semakin buruk, ragut satu lagi nyawa

KUALA LUMPUR, 6 Jan – Keadaan banjir di Pantai Timur bertambah buruk hari ini dan turut meragut satu lagi nyawa manakala jumlah mangsa yang dipindahkan ke pusat-pusat pemindahan sementara (PPS) terus meningkat.

Mayat penuntut Universiti Malaysia Pahang (UMP) Ukai Iskandar Zulkarnain ditemukan pagi tadi selepas tiga hari dilapor hilang di Sungai Puas Kampung Gintong, Jerantut, Pahang.

Mangsa berusia 23 tahun itu adalah korban kelapan selepas hanyut bersama bapanya Zulkarnain Hitam, 58, yang juga ditemukan lemas pada hari kejadian.

Sehingga kini, lima negeri yang dilanda banjir akibat hujan lebat dan peningkatan paras air sungai iaitu Kelantan, Terengganu, Pahang, Johor dan Perak sementara hanya Johor dan Perak mencatat penurunan jumlah mangsa di PPS sehingga petang tadi manakala banjir di Selangor pulih sepenuhnya.

Keadaan buruk yang menimpa rakyat itu mendapat perhatian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah apabila menitahkan pihak berkuasa supaya lebih proaktif menyampaikan bantuan kepada mangsa banjir yang terperangkap di pedalaman.

Seri Paduka bertitah, baginda dan Raja Permaisuri Agong Tunku Hajah Azizah Aminah Maimunah Iskandariah membaca beberapa hantaran meminta pertolongan dimuat naik di media sosial seperti Twitter oleh mereka yang terdesak memerlukan bantuan.

Sementara itu, Menteri Dalam Negeri Datuk Seri Hamzah Zainudin dalam kenyataan hari ini berkata sebanyak 8,653 pegawai dan anggota polis daripada enam kontinjen negeri telah dilibatkan bagi bantuan operasi banjir, selain 1,329 pelbagai aset kenderaan Polis Diraja Malaysia (PDRM) telah diaturgerak.

Katanya, 1,662 anggota Jabatan Sukarelawan Malaysia (Rela) turut dikerah untuk membantu mangsa banjir di negeri-negeri terlibat selain pelbagai aset kenderaan dan strategik telah dan sedia untuk diaturgerak bagi operasi membantu dan menyelamat mangsa banjir.

Selain itu, Tentera Udara Diraja Malaysia (TUDM) hari ini turut memaklumkan telah menghantar lebih satu tan bekalan makanan dan barangan keperluan asas ke kawasan terjejas banjir menerusi Op Murni di Pahang sejak Isnin lepas.- BERNAMA


Status tiga negeri PKPB tukar PKPP

KUALA LUMPUR 16 Mac – Kerajaan menerusi sidang khas semalam bersetuju menukar status tiga negeri dari Perintah Kawalan Pergerakan Bersyarat (PKPB) kepada PKP Pemulihan (PKPB) berkuatkuasa 19 Mac ini.

Menteri Kanan (Keselamatan), Datuk Seri Ismail Sabri Yaakob berkata, keputusan itu selepas penilaian semua pihak dan penilaian risiko Kementerian Kesihatan Malaysia (KKM).

“Kedua Perak, zon merahnya berkurangan dan zon hijau bertambah menjadi 46 daripada 78 mukim, ketiga Negeri Sembilan penurunan kes mendadak dengan peratus zon hijau 67.2 peratus jadi ditukar kepada PKPP, kecuali Seremban masih zon merah dan kekal sebagai PKPB,” katanya dalam satu sidang media hari ini.

Jelasnya, enam wilayah masih kekal status PKPB iaitu di Selangor masih banyak zon merah, Wilayah Persekutuan Kuala Lumpur, Johor, Pulau Pinang dan Kelantan.

“Selangor hampir semua zon merah kecuali di Sabak Bernam masih jingga, wilayah persekutuan kuala lumpur semua zon masih merah, Johor masih banyak merah dan jingga, zon hijau 31.5 peratus.

“Pulau Pinang masih banyak zon merah dan kadar insiden masih meningkat serta Kelantan masih banyak zon merah dan zon jingga,” katanya lagi.


Bekas penyerang Melaka, Azizan Baba meninggal dunia

Menurut kenyataan itu, Allahyarham pernah beraksi bersama beberapa pasukan Liga Malaysia termasuk Perak, Kuala Lumpur, Johor FC, Sarawak dan Pulau Pinang.

“Sepanjang kariernya arwah pernah beraksi bersama beberapa pasukan Liga Malaysia antaranya Perak, Kuala Lumpur, Johor FC, Sarawak, Pulau Pinang, SAMB FC termasuk bersama Melaka pada 2007, 2008 dan 2015.

Ketika hayatnya, Allahyarham menderita penyakit kanser paha sejak Ogos 2020 dan semalam menerusi catatan Facebook MUFC yang dikemas kini, Allahyarham dirawat di Unit Rawatan Rapi (ICU) Hospital Melaka (HM).


KKM agih stok penimbal ubat-ubatan kerajaan kepada klinik, hospital swasta

KUALA LUMPUR, 15 Jun – Kementerian Kesihatan (KKM) akan mengagihkan stok penimbal ubat-ubatan kerajaan kepada klinik dan hospital swasta, susulan timbulnya situasi kekurangan ubat-ubatan di pasaran.

Menterinya Khairy Jamaluddin berkata langkah itu merupakan susulan kepada pengumuman yang dibuat pada 13 Jun lepas berhubung peminjaman ubat-ubatan dari klinik kesihatan dan hospital KKM kepada klinik swasta, sebagai langkah penyelesaian sementara.

“Bagaimanapun isu kekurangan bekalan ubat masih berlarutan dan aduan masih saya terima terutama daripada farmasi komuniti dan klinik-klinik swasta kecil yang tidak dapat bekalan, terutamanya ubat-ubatan untuk batuk dan selesema serta ubat-ubatan untuk kegunaan kanak-kanak,” katanya pada sidang media di sini hari ini.

Beliau berkata stok penimbal kerajaan diuruskan Pharmaniaga Bhd, dan pengagihan akan didahulukan kepada klinik-klinik dan hospital swasta yang mengalami kekurangan ubat.

Khairy berkata punca kekurangan ubat-ubatan adalah disebabkan permintaan di luar jangkaan, terutamanya ubat-ubatan demam, batuk dan selesema, jika dibandingkan sebelum tercetusnya pandemik.

“Ada banyak andaian kenapa ini berlaku, antaranya adalah sistem imun kanak-kanak sangat rendah disebabkan mereka berada di rumah untuk dua tahun dan tidak berhadapan dengan apa-apa kuman ataupun virus dan apabila keluar (kembali) mereka terdedah dengan sistem imun yang yang sangat lemah, ini menyebabkan peningkatan kes-kes selesema,” katanya.

Selain itu Khairy berkata antara punca kekurangan bekalan ubat di pasaran adalah kerana gangguan bekalan berikutan polisi ‘lockdown’ China memandangkan banyak ramuan dan bekalan ubat-ubatan datangnya daripada negara itu, serta masalah geopolitik di Ukraine.

“Kita telah berbincang dengan pengilang-pengilang, mereka akan tingkatkan produksi (pengeluaran) yang dikatakan akan lebih stabil pada suku tahun ketiga, iaitu dua bulan lagi. Sementara kita menunggu pengeluaran daripada kilang kita lebih stabil, saya setuju supaya stok penimbal kerajaan dilepaskan dahulu untuk klinik dan hospital swasta serta merta,” katanya.


Lebih setengah juta rakyat Malaysia daftar untuk vaksin COVID-19

KUALA LUMPUR 24 Feb. – Sejak pendaftaran vaksin COVID-19 di bawah Program Imunisasi COVID-19 Kebangsaan dibuka secara rasmi melalui aplikasi MySejahtera hari ini, seramai 637,000 individu telah mendaftar sebagai penerima menerusi medium tersebut setakat 9 malam tadi.

Ketua Penolong Pengarah Kanan Bahagian Kawalan Penyakit Kementerian Kesihatan, Dr Mahesh Appannan berkata, pada masa ini aplikasi berkenaan dilihat sebagai medium paling berkesan untuk menyebarkan maklumat mengenai COVID-19 termasuk program vaksinasi.

“Aplikasi MySejahtera sekarang mempunyai hampir 21 juta pengguna unik dan mereka semua aktif, setiap hari kita dapat hampir 18 hingga 20 juta check-in. Itu menunjukkan banyak interaksi dan penggunaan MySejahtera dalam kalangan rakyat.

“Buat masa ini kita memang tidak mewajibkan penggunaan MySejahtera tetapi menggalakkan rakyat Malaysia untuk menggunakannya. Mewajibkan sesuatu bukan selalunya strategi kami, ia datang dengan kesukarelaan,” katanya dalam program Ruang Bicara terbitan Bernama TV dengan tajuk ‘Vaksin COVID-19: Selamat dan Berkesan?’ hari ini.

Petang tadi, Perdana Menteri Tan Sri Muhyiddin Yassin melancarkan program pendaftaran vaksinasi COVID-19 melalui aplikasi MySejahtera bagi memudahkan pelaksanaan program imunisasi itu.

Majlis pelancaran diadakan selepas perdana menteri menerima suntikan pertama daripada dua dos vaksin Pfizer-BioNTech di Pejabat Kesihatan Putrajaya pada 2.43 petang, sekali gus menjadi individu pertama menerima vaksin itu di negara ini.

Pendaftaran melalui Aplikasi MySejahtera merupakan antara lima kaedah pendaftaran secara dalam talian atau secara manual yang disediakan kerajaan untuk orang ramai mendapatkan suntikan vaksin COVID-19 dalam negara.

Selain aplikasi MySejahtera, satu lagi kaedah secara dalam talian ialah melalui laman sesawang khas www.vaksincovid.gov.my manakala bagi pendaftaran secara manual, orang ramai boleh mendaftar dengan menghubungi talian hotline (akan dimaklumkan kemudian), hadir di fasiliti klinik kesihatan awam dan swasta atau menerusi program bantuan bagi penduduk di kawasan luar bandar dan pedalaman.

Dalam pada itu, Dr Mahesh turut memberi jaminan mengenai keselamatan data pengguna MySejahtera memandangkan aplikasi tersebut di bawah akta penting seperti Akta Perubatan 1971 dan Akta Pencegahan dan Pengawalan Penyakit Berjangkit 1988, selain turut menjalankan hubungan strategik dengan Agensi Keselamatan Siber Negara.


MOTAC sedia dengan SOP gelembung perjalanan sambut pelancong

AYER KEROH 22 Mac. – Kementerian Pelancongan, Seni dan Budaya (MOTAC) bersedia dari segi prosedur operasi standard (SOP) untuk melaksanakan gelembung perjalanan atau ‘travel bubble’ dengan beberapa negara bagi memulihkan sektor pelancongan dan kebudayaan di Malaysia.

Menterinya Dato’ Sri Hajah Nancy Shukri berkata, SOP itu diperhalusi bersama Kementerian Kesihatan Malaysia (KKM), Kementerian Dalam Negeri (KDN), Kementerian Luar Negeri serta Majlis Keselamatan Negara (MKN), boleh diguna pakai jika melawat ke negara luar.

Katanya, kementerian mengenal pasti enam negara bagi pelaksanaan gelembung perjalanan iaitu negara ASEAN seperti Singapura, Vietnam dan Brunei dan Asia Pasifik seperti Korea, Jepun dan Taiwan.

“Kita sudah bersedia (SOP), tapi semuanya bergantung kepada negara lain juga. SOP ini boleh diguna pakai jika kita pergi ke negara luar. Jika mereka (buka pintu sempadan) kita sudah bersedia.

“Sebenarnya kita hanya mencadangkan SOP, tapi bukan pihak berkuasa yang menentukan bagi membuka sempadan negara dan kita mendapatkan pandangan pelbagai kementerian yang bertanggungjawab secara langsung untuk melihat isu berkaitan di negara lain.

“Contohnya berkaitan kes positif (COVID-19) negara, Kementerian Luar Negeri, KKM dan KDN adalah tiga kementerian utama bertanggungjawab menasihati sama ada aktiviti (travel bubble) boleh dibenarkan atau tidak. Apapun mereka benarkan kita buat persediaan,” katanya.

Beliau berkata demikian pada sidang media selepas merasmikan Sesi Jerayawara Dasar Pelancongan Negara (DPN) 2020-2030 membabitkan Zon Selatan iaitu Melaka, Negeri Sembilan dan Johor yang diadakan secara hibrid iaitu fizikal dan dalam talian di sebuah hotel di Pusat Dagangan Antarabangsa Melaka (MITC) hari ini.

Hadir sama, Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis dan Ketua Setiausaha MOTAC, Dato’ Dr. Noor Zari Hamat.

Untuk rekod travel bubble adalah salah satu pelan pemulihan pelancongan dan kebudayaan dirangka kerajaan sejak Julai tahun lalu dan SOP itu meliputi rentas sempadan oleh negara-negara yang selamat bagi memudahkan perjalanan dengan mengambil kira pandangan daripada agensi kesihatan negara masing-masing.

Sementara itu, Dato’ Sri Hajah Nancy berkata, dalam keadaan negara masih berdepan pandemik COVID-19, kementerian melihat ekopelancongan menjadi teras penting menarik kehadiran pelancong.

“Jelas banyak tempat-tempat ekopelancongan yang belum kita terokai. Jadi kita (mesti) merebut peluang ini dengan memperbaiki infrastruktur supaya orang mudah pergi ke tempat-tempat ekopelancongan yang kita kenal pasti,” katanya.


Polis serbu pusat hiburan ingkar SOP, 110 pengunjung dikompaun

KUALA LUMPUR 18 April. – Seramai 110 pengunjung yang sedang berhibur di sebuah pusat hiburan di Sri Petaling serta seorang penjaga premis dikompaun berikutan tidak mematuhi prosedur operasi standard (SOP) Perintah Kawalan Pergerakan (PKP).

Ketika serbuan pada 11.10 malam semalam, pengunjung di dalam premis itu sedang leka mendengar muzik yang kuat dengan ada yang menari dan tidak mengamalkan penjarakan fizikal.

“Seramai tiga warga asing pula ditahan untuk siasatan di bawah Seksyen 269 Kanun Keseksaan dan di bawah Akta Imigresen,” katanya dalam kenyataan di sini hari ini.

Serbuan oleh sepasukan polis daripada JSJ dan Jabatan Siasatan Jenayah Narkotik Ibu Pejabat Polis Kontinjen Kuala Lumpur bersama Bahagian Siasatan Jenayah Ibu Pejabat Polis Daerah Brickfields serta Balai Sri Petaling itu dilakukan berikutan maklumat orang awam bahawa terdapat pusat hiburan beroperasi tanpa mematuhi SOP ditetapkan.

Saiful Annuar berkata tindakan dan siasatan dibuat mengikut Seksyen 269 Kanun Keseksaan; Seksyen 4 Akta Hiburan Wilayah Persekutuan Kuala Lumpur; Seksyen 25 (a) dan Seksyen 25 (b) Akta Pencegahan dan Pengawalan Penyakit Berjangkit 2021; dan Peraturan 11 Peraturan-Peraturan Pencegahan dan Pengawalan Penyakit Berjangkit (No.4) 2021.


FFM32: Melaka jadi tumpuan penggiat seni seluruh Malaysia, negara serantau – Exco

AYER KEROH 29 November – Festival Filem Malaysia Ke-32 (FFM 32) yang diadakan di Encore Melaka, 2 Disember ini akan dihadiri lebih 1,500 jemputan termasuk artis veteran, penggiat seni tempatan dan luar negara.

Exco Pelancongan, Warisan dan Kebudayaan negeri Datuk Muhammad Jailani Khamis berkata, penganjuran festival itu dijangka dapat meningkatkan jumlah kehadiran pelancong ke Melaka sekali gus mencapai sasaran 5.6 juta pelancong tahun ini.

“FFM akan bermula jam 8.30 malam, kita berusaha membawa FFM ke Melaka sejak tahun 2019, akhirnya Perbadanan Kemajuan Filem Nasional Malaysia (FINAS) berjaya merealisasikannya.

“Sudah tentu kita dapat menarik ramai pelancong khususnya domestik, saya difahamkan juga ada artis luar negara yang turut hadir dalam FFM kali ini.

“Ini akan menjadi pemangkin bagi industri pelancongan domestik serta luar negara selain menarik pengunjung dari Singapura, Indonesia dan Thailand ke Melaka,” katanya.


Pesawat Bombardier, B200T bantu operasi cari penyelam hilang di Mersing

MERSING, 8 April – Agensi Penguatkuasaan Maritim Malaysia (APMM) telah menggerakkan pesawat  Bombardier CL 415 MP bagi membantu operasi mencari dan menyelamat (SAR) tiga penyelam warga asing yang hilang di perairan Pulau Tokong Sanggol di sini.

Ini merupakan kali pertama APMM menggunakan pesawat itu, yang mampu terbang rendah dan berlegar lebih lama, untuk operasi SAR di Johor dengan diketuai Leftenan Komander Maritim Kapten Sulaiman Tulot.

Pengarah APMM Johor Laksamana Pertama Nurul Hizam Zakaria berkata selain Bombardier serta dua helikopter agensi itu dan Polis Diraja Malaysia yang digunakan semalam, Tentera Udara Diraja Malaysia turut menghulurkan bantuan dengan menghantar pesawat B200T.

“Dengan penggunaan empat pesawat ini, jangkauannya lebih jauh dan kemungkinan untuk menemui mangsa adalah lebih tinggi,” katanya pada sidang media di Pangkalan Hadapan Carilamat di Jeti Awam Majlis Daerah Mersing hari ini.

Beliau berkata pesawat itu, yang melakukan carian di kawasan seluas 739.64 batu nautika, juga melihat isyarat kecemasan yang mungkin digunakan oleh penyelam terbabit jika mereka hanyut ke arah mana-mana sembilan pulau kecil di sekitar selatan Pulau Tokong Sanggol.

“Aset udara ini akan terbang di pulau-pulau dan mengawasi sekiranya ada sebarang tanda kemungkinan mangsa akan buat tanda atau isyarat tertentu untuk diselamatkan. Jadi kemungkinan itu kita ambil kira juga.

“Komuniti setempat di pulau-pulau di Mersing juga telah dimaklumkan menerusi kumpulan WhatsApp dan Telegram supaya sentiasa peka dengan keadaan sekeliling di persekitaran mereka dan maklumkan pada kita kalau ada maklumat mengenai mangsa,” katanya.

Operasi hari ini, yang bermula seawal 3 pagi, turut membabitkan 11 bot pelbagai agensi dan 10 jetski orang awam meliputi pencarian di kawasan seluas 335.79 batu nautika.

Ia akan tertumpu kepada usaha mencari Adrian Peter Chesters, 46, (warga British) dan anak lelakinya Nathen Renze Chesters, 14, (warga Belanda) serta warga Perancis Alexia Alexandra Molina, 18.

Semalam, penyelam Norway Kristine Grodem, 36, ditemukan selamat dalam keadaan terapung lengkap dengan peralatan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi di perairan Tanjung Sedili di Kota Tinggi, kira-kira 30 batu nautika dari lokasi terakhir beliau dilihat.


Sempadan negara dibuka semula 1 April – Ismail Sabri

KUALA LUMPUR, 8 Mac – Sempadan negara akan dibuka semula pada 1 April ini, kata Perdana Menteri Datuk Seri Ismail Sabri Yaakob.

Beliau berkata langkah itu selari dengan perancangan memasuki Fasa ‘Peralihan Ke Endemik’ dan pengumuman yang paling dinanti-nantikan rakyat ini akan merancakkan semula ekonomi negara secara keseluruhan khususnya industri pelancongan yang terjejas teruk akibat pandemik COVID-19.

“Dengan pembukaan semula sempadan negara ini, rakyat Malaysia yang mempunyai dokumen perjalanan yang sah kini boleh keluar masuk negara seperti biasa serta dibenarkan untuk pergi ke mana-mana negara yang turut membuka pintu sempadannya kepada pengembara luar.

“Dalam masa yang sama, rakyat negara luar dengan dokumen perjalanan yang sah juga boleh melakukan pergerakan keluar masuk ke Malaysia tanpa perlu lagi memohon MyTravelPass yang akan dimansuhkan,” katanya pada sidang media khas di Bangunan Parlimen di sini hari ini.

Beliau berkata mereka hanya perlu memuat turun dan dan mengaktifkan aplikasi MySejahtera serta melengkapkan Pre-Departure Form melalui fungsi ‘Traveller’ dalam aplikasi MySejahtera.

Ismail Sabri berkata individu yang telah menerima vaksinasi lengkap tidak perlu menjalani kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.

Beliau berkata ini adalah prosedur wajib dipatuhi rakyat Malaysia dan pengembara luar yang ingin masuk ke Malaysia, mengambil kira situasi penularan COVID-19 terutama gelombang Omicron yang masih melanda negara dan kebanyakan negara di seluruh dunia.

Menurutnya bagi status vaksinasi lain seperti tidak menerima vaksin atas sebab perubatan dan tidak menerima sebarang vaksinasi, perincian mengenai prosedur berkenaan akan diumumkan Menteri Kesihatan Khairy Jamaluddin esok.

Ismail Sabri berkata senarai prosedur operasi standard (SOP) yang terperinci bagi prosedur di Pintu Masuk Antarabangsa (PMA) di darat dan laut juga akan dikeluarkan kementerian berkaitan dalam masa terdekat.

Mengenai keputusan pembukaan semula sempadan, beliau berkata ia dibuat bersandarkan kepada tiga perkara asas iaitu berpandukan sains dan fakta terkini berkaitan COVID-19, membandingkan keperluan pembukaan sempadan di negara lain serta memberi keselesaan kepada pengembara dan tidak merumitkan perjalanan mereka.

Bagi negara yang masih menutup pintu sempadan, Ismail Sabri berkata rakyat Malaysia boleh memanfaatkan kaedah Laluan Perjalanan Lengkap Vaksin (VTL) yang dipersetujui Kerajaan Malaysia dengan negara-negara yang terbabit.

“Buat masa ini VTL telah dimanfaatkan dengan Singapura sejak tahun lalu. Dalam masa terdekat pula, seperti saya umumkan baru-baru ini, VTL turut bakal dimanfaatkan untuk melaksanakan pergerakan keluar masuk antara Malaysia-Thailand, Malaysia-Brunei dan Malaysia-Indonesia.

“Diharapkan rakyat yang ingin memanfaatkan pembukaan sempadan negara dapat melaksanakannya mengikut garis panduan yang ditetapkan demi keselamatan diri, orang sekeliling serta negara secara keseluruhannya,” katanya.

Sejak 18 Mac 2020, Malaysia melaksanakan sekatan menyeluruh semua perjalananan rakyat negara ini ke luar negara dan kemasukan pelancong ke negara ini bagi mengekang penularan COVID-19 di negara ini.

Pada 7 Okt 2020, kerajaan memperkenalkan MyTravelPass Jabatan Imigresen Malaysia (JIM) iaitu permohonan kebenaran keluar dan masuk negara bagi warganegara dan warga asing.


Sekolah luar bandar cemerlang dalam bidang STEM

LENDU 3 Dis – Sekolah Menengah Kebangsaan Ghafar Baba (SMKGB) di sini, berjaya mengharumkan nama Melaka dan negara apabila menerima anugerah dalam pelbagai pertandingan.

Empat anugerah antarabangsa, tujuh kebangsaan dan tiga negeri tahun ini mengharumkan nama SMKGB dan meletakkannya sebaris dengan sekolah lain yang mencapai kejayaan dalam bidang Sains, Teknologi, Kejuruteraan dan Matematik (STEM).

Anugerah di peringkat antarabangsa ialah anugerah perak pada ‘9th Malaysia International Young Invetors Olympiad’ (MIYIO), emas (International Digital Innovation and Invention Challenge (IDIIC), gangsa (Short Silence Video Competition for Junior and Senior High School Studens in South East Asia) dan emas (Virtual Innovation Competition).

Penyelaras STEM SMKGB, Suhanna Zainudin berkata, kejayaan di peringkat antarabangsa itu sekali gus menjadi pembakar semangat guru STEM dan pelajar untuk mencapai kecemerlangan pada 2022.

“Kejayaan ini akan cuba dikekalkan pada tahun hadapan dan kalau boleh, biarlah lebih banyak kejayaan yang kami kecapi,” katanya ketika ditemui di sekolah itu hari ini.

Di peringkat kebangsaan, lima calon SMKGB melepasi saringan peringkat Jabatan Pendidikan Negeri Melaka dan sedang menunggu keputusan peringkat kebangsaan dalam pertandingan ‘Digital Utilisation and Technology Award.’

Selain itu, 10 pelajar menyertai ‘Hours of Code. My Girls Can Code Too,’ tempat kedua (E-Streamwaves Competition) dan tempat ketiga yang akan mewakili Malaysia ke pertandingan antara negara ASEAN (ASEAN Future Sustainable Leaders).

Sementara itu, tiga pelajar tingkatan tiga yang mencapai kejayaan anugerah emas dalam pertandingan ‘International Digital Innovation and Invation ialah Allia Najwa Yehya, Arfah Arlizam, dan Nur Adila Shaffiyah Mohd Rosli.

Pelajar yang memenangi anugerah emas ‘Robotic Virtual Innovation Competition,’ Amna Faqihah Muzaffar, 15, berkata dia amat teruja dengan kejayaan itu dan berjanji akan berusaha lebih gigih untuk mencatatkan kejayaan tahun hadapan.

“Alhamdulillah, Allah memurahkan rezeki kami untuk mencapai kejayaan tahun ini dan insya-Allah tahun hadapan kami akan berusaha lagi bagi mengharumkan nama sekolah dan negara,” katanya.


Ganja seberat 9kg dicampak ke laut selepas bot dikejar APMM

ALOR SETAR, 10 Mei – Sebuah bot dari negara jiran yang dipercayai cuba membawa masuk ganja ke dalam negara, bertindak mencampakkan bahan terlarang seberat sembilan kilogram (kg) itu kedalam laut sebelum melarikan diri, selepas menyedari kehadiran bot peronda Agensi Penguatkuasaan Maritim Malaysia (APMM) di kedudukan 2.9 batu nautika barat laut Pulau Dangli dekat Langkawi, semalam.

Pengarah Maritim Negeri Kedah dan Perlis Laksamana Pertama Maritim Romli Mustafa berkata kejadian pada kira-kira pukul 10.25 malam itu bermula apabila Sistem Pengawasan Laut Malaysia (SWASLA) Langkawi berjaya mengesan sebuah bot fiber dari sempadan Thailand yang cuba masuk kedalam perairan negara.

Katanya bot peronda Maritim Malaysia yang sedang melaksanakan Op Aman seterusnya digerakkan ke lokasi bagi memintas bot itu untuk pemeriksaan, dan sebaik sahaja kehadiran bot peronda disedari, suspek bertindak membuang satu bungkusan guni ke laut sebelum menukar haluan untuk berpatah balik ke arah sempadan Thailand.

“Hasil pemeriksaan, bungkusan guni yang dibuang itu didapati mengandungi sembilan ketulan ganja mampat yang diletakkan dalam plastik berwarna emas seberat sembilan kilogram, dan ia dianggarkan bernilai RM45,000,” katanya dalam kenyataan hari ini.

Beliau berkata semua ganja yang di rampas dibawa ke Jeti Maritim Bukit Malut untuk tindakan lanjut mengikut Seksyen 39B (B) Akta Dadah Berbahaya 1952.

Romli seterusnya meminta orang ramai yang mempunyai maklumat, aduan, atau kecemasa di laut, supaya menghubungi Maritim Negeri Kedah dan Perlis dengan menelefon 04-9662750 atau MERS 999 untuk maklum balas segera.


Melaka United umum trio import baharu musim 2022

KELAB Bolasepak Melaka United (MUFC) mengumumkan kepulangan semula Ifedayo Olusegun ke bumi Hang Tuah bagi menghadapi saingan Liga Malaysia musim 2022.

Penyerang berbisa yang pernah menyarung jersi hijau putih pada musim 2018 lalu kini kembali dalam misi muncul penjaring terbanyak buat pasukan.

Selain Ifedayo, MUFC turut mengumumkan kehadiran dua tonggak import baharu, Emmanuel Oti Essigba dan Justin Baas bagi memperkuatkan pasukan dalam saingan musim ini.

Oti, pemain sayap dari Ghana sebelum ini pernah beraksi bersama dalam saingan Liga Jepun J1 League musim lalu iaitu bersama kelab Vegalta Sendai.

Dia juga pernah beraksi bersama beberapa kelab sekitar Eropah antaranya kelab Portugal, Braga B, Esbjerg fB (Denmark) dan FC Vizela (Portugal) selain pernah beraksi di Liga 1 Indonesia bersama Madura United pada 2020.

Dia juga merupakan antara produk dari akademi kelab Belanda, AZ Alkmaar dan pernah beraksi di Divisyen 2 Belanda bersama Jong AZ dari 2018 hingga 2020 sebelum beraksi di Thai League 1 bersama Ratchaburi Mitr Phol.


PRN Johor : BN akan fail petisyen bagi DUN Bukit Batu

SUNGAI SIPUT, 14 Mac – Barisan Nasional (BN) akan memfailkan petisyen pilihan raya di mahkamah berikutan jumlah undi rosak melebihi majoriti yang diperoleh bagi kerusi Dewan Undangan Negeri (DUN) Bukit Batu pada Pilihan Raya Negeri (PRN) Johor.

Presiden MIC Tan Sri S.A. Vigneswaran berkata kerusi itu yang ditandingi calon daripada MIC, S.Suppayah tewas kepada calon Pakatan Harapan daripada PKR, Arthur Chiong Sen Sern yang memperoleh majoriti 137 undi.

Pada PRN semalam, selain Suppayah, turut tewas dalam pertandingan empat penjuru itu ialah calon daripada Perikatan Nasional Tan Heng Choon dan calon Parti Warisan Lee Ming Wen.

“Kita akan memfailkan petisyen kerana semasa proses pengiraan undi dilakukan, kita mendapati undi rosak jauh lebih tinggi daripada majoriti iaitu terdapat kira-kira 650 undi rosak.

Beliau yang juga Penyelaras Parlimen Sungai Siput ditemui pemberita selepas program Penyampaian Bantuan Tabung Pendidikan India Negeri Perak di Pusat Khidmat MIC Sungai Siput di sini hari ini.

Sementara itu, Vigneswaran berkata kemenangan MIC di tiga kerusi yang ditandingi menunjukkan rakyat sudah menerima kembali dan mahukan BN menjadi kerajaan semula.

“Kita mendapati bahawa undi daripada kaum India telah balik semula ke pangkuan Barisan Nasional, ini bukan lagi satu retorik. Mudah-mudahan kita juga dapat merasai sokongan kaum India untuk Pilihan Raya Umum Ke-15,” katanya.

Pada Pilihan Raya Umum Ke-14, MIC menang di kerusi DUN Tenggaroh dan Kahang manakala tewas di DUN Gambir dan Skudai.- BERNAMA


Perak batal tender jual tapak bekas Istana Raja Muda di Teluk Intan

IPOH, 21 Feb – Kerajaan negeri Perak telah membatalkan pelaksanaan proses tender terbuka penjualan tapak bekas Istana Raja Muda di Jalan Syed Abu Bakar di Teluk Intan.

Menteri Besar Datuk Seri Saarani Mohamad berkata pihaknya membuat keputusan itu setelah mendapat bantahan daripada pelbagai pihak untuk menjual tapak bekas istana berkenaan secara tender terbuka bagi laluan pembangunan projek komersial dan bangunan bercampur.

“Setelah pelbagai penelitian dibuat, kita telah membatalkan tender tersebut. Kita juga tidak akan menyewa tapak bekas istana itu kepada mana-mana pihak,” katanya ketika diminta mengulas mengenai status pelaksanaan proses tender penjualan tapak bekas istana berkenaan.

Saarani berkata pada sidang media selepas merasmikan Rangkaian Infrastruktur Jalur Lebar Allo Technology peringkat negeri Perak dilaksanakan anak syarikat Tenaga Nasional Berhad, Allo Technology Sdn Bhd di sini hari ini.

Pada September lepas, Saarani berkata kerajaan negeri menangguhkan pelaksanaan proses tender penjualan tapak bekas istana itu bagi membolehkan beberapa kajian terperinci selepas mengambil kira pandangan dan bantahan beberapa pihak.

Media sebelum ini melaporkan Raja Puan Besar Perak Raja Nazhatul Shima Sultan Idris Shah menzahirkan harapan agar bangunan istana itu dikekalkan dan tidak dijual kepada pihak lain dan perlu dibaik pulih.

Raja Nazhatul Shima bertitah baginda sayangkan istana itu kerana pernah tinggal di sana semasa kecil yang menjadi kenangan indah baginda, tambahan pula yang mendiami istana itu kesemuanya Raja Muda Perak.- BERNAMA


Menteri agama sedia bincang isu LGBT

MARANG, 18 Julai – Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohd Al-Bakri berkata beliau bersedia mengadakan perjumpaan dengan badan bukan kerajaan (NGO) untuk membincangkan isu golongan lesbian, gay, biseksual dan transgender (LGBT).

“Saya juga akan lakukan lawatan ke program-program yang dikolaborasi oleh Jabatan Kemajuan Islam Malaysia, Jabatan Agama Islam Wilayah Persekutuan (JAWI), dan NGO untuk bersama-sama berdialog dengan rakan sahabat transgender,” katanya  kepada pemberita selepas program Musaadah COVID-19 di Kampung Sena Rendang, hari ini.

Dalam pada itu, Zulkifli berkata JAWI tidak pernah menggunakan kuasa sewenang-wenangnya untuk menangkap golongan transgender sepertimana didakwa Suruhanjaya Keadilan Antarabangsa (ICJ).

“Apa yang saya nak tekankan di sini ialah kita (penguat kuasa) bukan bersifat semua orang kita nak tangkap …itu bukan kerja kita.


Rompak berkumpulan: Perintah reman pegawai agensi penguat kuasa disambung

KUALA LUMPUR, 15 Dis – Tahanan reman terhadap seorang pegawai agensi penguat kuasa yang disyaki terlibat dalam satu kes rompakan berkumpulan di ibu negara Jumaat lepas dilanjutkan sehingga Isnin depan bagi membantu siasatan.

Ketua Polis Daerah Dang Wangi ACP Noor Dellhan Yahaya berkata bagaimanapun seorang lagi suspek kes itu yang turut direman sebelum ini dibebaskan dengan jaminan polis.

Sementara itu Noor Dellhan berkata pihaknya merekodkan keterangan seramai lima individu lagi bagi membantu siasatan kes berkenaan menjadikan kesemua jumlah 17 individu diambil keterangan setakat ini.

Pada 11 Dis lepas, sebuah portal berita melaporkan dua individu termasuk seorang pegawai sebuah agensi penguat kuasa ditahan polis selepas disyaki terbabit dalam kes rompakan secara berkumpulan di sebuah rumah di Jalan Ampang, di sini melibatkan kerugian hampir RM1 juta.- BERNAMA


Tanah runtuh: Tapak perkhemahan beroperasi tanpa lesen – Nga

BATANG KALI, 16 Dis – Tapak perkhemahan di Father’s Organic Farm yang menjadi lokasi tragedi tanah runtuh, yang setakat ini telah meragut 16 nyawa disahkan beroperasi tanpa lesen.

Menteri Pembangunan Kerajaan Tempatan Nga Kor Ming ketika mengesahkan perkara itu berkata tapak perkhemahan tersebut diusahakan tanpa memperoleh lesen kebenaran beroperasi daripada Majlis Daerah Hulu Selangor.

“Mengikut laporan yang saya terima, tapak perkhemahan ini sebenarnya diusahakan tanpa lesen. Ia tidak memperoleh lesen kebenaran untuk beroperasi sebagai tapak perkhemahan. Tidak ada lesen diberikan oleh Majlis Daerah Hulu Selangor.

“Ini adalah satu kesalahan di bawah Akta 133 iaitu Akta Parit dan Bangunan. Sekiranya sabit kesalahan dia (pengusaha) boleh dikenakan hukuman penjara tiga tahun atau denda tidak lebih RM50,000,” katanya kepada pemberita selepas meninjau operasi mencari dan menyelamat (SAR) di kawasan tersebut hari ini.

Setakat 1 tengah hari tadi, angka kematian akibat kejadian itu yang berlaku awal pagi ini kini berjumlah 16 orang dengan 17 lagi masih hilang. Maklumat awal polis menyatakan terdapat 100 orang berada di tapak perkhemahan yang berkemungkinan menjadi mangsa dalam tragedi tersebut.

Dalam pada itu, Nga berkata semua kawasan tapak perkhemahan berisiko tinggi di seluruh negara telah diarahkan ditutup selama tujuh hari berkuat kuasa hari ini.

Beliau berkata semua pihak berkuasa tempatan telah dimaklumkan dengan arahan tersebut dan langkah itu diambil bagi mengelak kejadian yang sama berulang terutamanya ketika negara bakal mengharungi musim angin Monsun Timur Laut yang dijangka bermula esok.

“Semua tapak perkhemahan di tepi sungai, air terjun dan lereng bukit yang mungkin berbahaya akan dikosongkan segera selama tujuh hari. Keadaan ini akan berlangsung sehingga arahan baharu dikeluarkan kerajaan kelak.

“Kita akan terus memantau situasi di tempat kejadian dan juga keadaan cuaca. Kita juga akan bekerjasama dengan Jabatan Meteorologi Malaysia (MetMalaysia) bagi mendapatkan ramalan cuaca dengan lebih tepat,” katanya.

Sementara itu, Menteri di Jabatan Perdana Menteri (Sabah, Sarawak dan Tugas-Tugas Khas) Datuk Armizan Mohd Ali yang ditemui di lokasi kejadian memaklumkan setakat tengah hari tadi seramai 628 anggota penyelamat daripada 16 agensi terlibat dalam operasi SAR yang dijalankan.

Beliau berkata fokus utama operasi SAR adalah bagi mengeluarkan dan menyelamat 17 lagi mangsa yang disyaki tertimbus manakala anggota kesihatan pula menumpukan kepada operasi membantu mereka tercedera.

“Kita juga akan memastikan kebajikan mangsa yang terkorban dengan menyediakan bantuan sepatutnya yang akan diuruskan oleh Agensi Pengurusan Bencana Negara (NADMA) dengan kerjasama jawatankuasa pengurusan bencana di peringkat daerah,” katanya.


Penduduk Rim belajar urus jenazah

RIM 27 Jun – Seramai 197 peserta di Dewan Undangan Negeri (DUN) Rim menyertai Program Pengurusan Jenazah Siri 2 di Masjid Al-Mubarak, Kampung Kelubi, di sini, baru-baru ini.

Ahli Dewan Undangan Negeri (Adun) Rim, Datuk Khaidhirah Abu Zahar berkata, program itu diadakan bagi memberi pendedahan ilmu fardu kifayah kepada peserta khususnya penduduk kampung.

“Ini salah satu ilmu untuk peserta pelajari jika berhadapan dengan kematian sama ada melibatkan ahli keluarga atau jiran tetangga,” katanya dalam satu hantaran di Facebook rasminya, baru-baru ini.

Khaidhirah yang juga Timbalan Exco Pelaburan, Perindustrian dan Pembangunan TVET negeri berharap selepas ini lebih banyak program fardu kifayah seperti itu akan dilaksanakan.


LRT laluan Kelana Jaya kembali beroperasi selepas dijamin selamat

KELANA JAYA 26 Mei – Kerja-kerja pembersihan debris dan landasan di lokasi kemalangan dua tren Aliran Transit Ringan (LRT) kelmarin, kini sedang giat dijalankan.

Menteri Pengangkutan Datuk Seri Dr Wee Ka Siong berkata, tempoh tiga hari bermula semalam telah diberikan untuk kerja-kerja pembersihan itu, selain dua tren yang terlibat juga akan dihantar ke depoh LRT Kelana Jaya untuk pembaikan pada tengah malam ini.

Beliau berkata, operasi perkhidmatan tren akan kembali beroperasi seperti sedia kala apabila semua laluan Kelana Jaya khususnya di tempat kejadian iaitu antara stesen KLCC dan Kampung Baru dibersihkan serta mendapat kelulusan operasi oleh Agensi Pengangkutan Awam Darat (APAD).

“Sejurus kerja pembersihan diselesaikan, pihak Prasarana akan segera membuat ujian perjalanan dengan tren yang lain (tanpa penumpang) pada tengah malam (ketika tiada perkhidmatan LRT) bagi memastikan semua laluan selamat digunakan khususnya di kawasan yang terlibat dengan kemalangan.

“Kesemua 58 tren dijangka beroperasi semula secepat mungkin seterusnya dapat mengelakkan kesesakan serta kepadatan penumpang. Apa yang penting, soal keselamatan sentiasa menjadi keutamaan kami.

“Saya juga dimaklumkan bahawa apabila landasan di tempat kejadian dipulihkan kepada dua landasan, maka fenomena ‘bottleneck’ di tempat kejadian yang berlaku pada waktu kemuncak pagi 25 Mei 2021 dapat diselesaikan dan kelicinan perkhidmatan LRT akan ditingkatkan,” katanya.

Beliau berkata demikian dalam satu kenyataan di Facebook selepas mengadakan lawatan ke Pusat Kawalan Operasi (OCC) LRT Laluan Kelana Jaya di Subang, hari ini.

“Dalam tinjauan saya hari ini, OCC beroperasi dengan baik dari segi sistem signaling, komunikasi dan sentiasa mengutamakan aspek keselamatan penumpang di sepanjang 46 kilometer LRT Laluan Kelana Jaya dengan 37 stesen.

“Dalam masa sama, semua pihak termasuk operator pengangkutan awam diingatkan supaya sentiasa mematuhi Prosedur Operasi Standard (SOP) yang ditetapkan Majlis Keselamatan Negara (MKN) dan Kementerian Kesihatan Malaysia (KKM) dalam usaha mengekang penularan pandemik COVID-19,” katanya.


Abd Rahim bersara, Azri pemangku Pengarah JKDNKA Bukit Aman

KUALA LUMPUR 18 Mei. – Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Seri Abd Rahim Jaafar akan bersara wajib esok selepas 35 tahun menyumbang bakti dalam Polis Diraja Malaysia (PDRM).

Abd Rahim yang dilahirkan pada 19 Mei 1961 di Pekan, Pahang mula menyertai PDRM sebagai Kadet Asisten Superintendan (ASP) pada 2 Februari 1986.

Setelah tamat latihan Kadet ASP, pemegang Ijazah Sarjana Muda Ekonomi dan Ijazah Sarjana Pentadbiran Perniagaan Universiti Kebangsaan Malaysia itu ditugaskan sebagai ASP Kongsi Gelap, Jabatan Siasatan Jenayah (JSJ) Ibu Pejabat Polis Kontinjen (IPK) Kelantan dan seterusnya sebagai Timbalan Ketua Polis Daerah Pasir Mas.

Selain itu, beliau menyandang beberapa lagi jawatan penting antaranya Timbalan Ketua JSJ Terengganu, Timbalan Ketua JSJ Kedah, Timbalan Ketua Polis Pulau Pinang, Timbalan Ketua Polis Selangor, Timbalan Pengarah (Siasatan) Jabatan Siasatan Jenayah Komersil Bukit Aman dan Ketua Polis Kedah.

Beliau seterusnya dilantik sebagai Pengarah Pengurusan Bukit Aman pada 29 Januari 2019 dan mengambil alih jawatan Pengarah JKDNKA pada 9 September 2020.


Jual air ikut gred tidak bebankan pengguna

AYER KEROH 8 April – Kementerian Alam Sekitar dan Air (KASA) memberi jaminan pengenalan Sistem Gred Air Nasional yang akan diperkenalkan sedikit masa lagi tidak akan membebankan pengguna.

Menterinya Datuk Seri Tuan Ibrahim Tuan Man berkata, sistem berkenaan diperkenalkan bertujuan untuk membantu setiap negeri menjana pendapatan dengan menjual air kepada operator air serta negeri-negeri lain mengikut gred yang telah ditetapkan.

Pada masa sama katanya, melalui sistem itu juga ia dapat mengurangkan kerakusan dalam mengaut hasil hutan seperti pembalakan dan sebagainya yang telah memberi kesan kepada alam sekitar dan sumberi air negara itu sendiri.

“Dengan adanya gred air ini, seperti contoh gred 1 untuk air yang paling berkualiti dan diikuti gred 2, 3 dan seterusnya, jadi gred air ini boleh dijual dengan harga yang mahal mengikut kualiti yang ditetapkan kepada operator air negeri atau negeri-negeri lain yang memerlukan bekalan air tambahan.

“Sebelum ini air dijual dengan satu gred sahaja, jadi itulah sebabnya kita memperkenalkan satu mekanisme untuk gred air ini bagi membolehkan negeri menjana pendapatan melalui jualan air dan pada masa sama negeri juga terpaksa berkorban untuk mengurangkan pembalakan dan pencemaran bagi menjaga kualiti air mereka jika mahu menjual air mengikut kualiti yang paling baik.

“Apa-apa sekalipun, sistem ini tidak akan menjejaskan pengguna kerana pada akhirnya ia hanya melibatkan jualan kepada operator air negeri atau negeri-negeri lain memandangkan ia melibatkan kos loji dan hasil air itu sendiri. Pengguna masih mendapat harga yang sama,” katanya.

Beliau berkata demikian ketika ditemui dalam Majlis Undi Perdana kerja-kerja di bawah peruntukan KASA bagi Negeri Melaka di Pusat Dagangan Antarabangsa Melaka (MITC), di sini, hari ini.

Hadir sama Pengerusi Jawatankuasa Pembangunan Daerah, Luar Bandar dan Pengurusan Banjir negeri Datuk Seri Utama Ir. Idris Haron dan Pengarah Jabatan Pengairan dan Saliran (JPS) Melaka Abd Hakim Hamzah.

Dalam perkembangan lain, beliau memaklumkan kerajaan kini akan memperkasakan pelaksanaan Takungan Air Pinggiran Sungai (TAPS) di setiap negeri bagi mengurangkan masalah gangguan air yang berlaku di beberapa negeri.

Beliau berkata, melalui pelaksanaan TAPS yang menggantikan sistem empangan, ia bukan sahaja dapat memanfaatkan sistem takungan air sedia bahkan turut berupaya mengurangkan risiko pencemaran di sungai-sungai utama yang boleh menjuruskan kepada masalah gangguan air seperti yang berlaku di Selangor.

“Melalui sistem lama, apabila air tercemar kita tiada alternatif lain kerana air biasanya disalurkan ke sungai-sungai utama. Jadi, bila adanya TAPS, bila berlakunya pencemaran, kita boleh gunakan air daripada takungan itu buat sementara waktu sehingga keadaan pulih.

“Selain itu, kita juga boleh memanfaatkan takungan air di TAPS dan mengurangkan pembaziran kerana sebelum ini 95 peratus daripada air yang dilepaskan ke laut tanpa dimanfaatkan sebaiknya,” katanya lagi.


Pekerja warga Thailand maut diserang gajah

KUALA BERANG 23 Jun – Seorang pekerja warga Thailand maut selepas diserang seekor gajah ketika melakukan tugasan di Perkampungan Konservasi Gajah Kenyir (KECV) di Tasik Kenyir, di sini hari ini.

Ketua Polis Daerah Hulu Terengganu Deputi Superintendan Mohd Adli Mat Daud berkata, Anucha Tangsakun, 38, ditemukan oleh rakan sekerjanya pada kira-kira 7.45 pagi tadi dengan kesan terbelah di bahagian perut dan luka di paha kirinya.

Beliau berkata ketika kejadian mangsa dikatakan sedang melakukan rutin harian dengan memberi makanan dan melakukan pembersihan kepada seekor gajah yang bernama Tenang sebelum haiwan itu dipercayai mengamuk dan menyerang mangsa.

“Semasa kejadian mangsa dipercayai ingin melepaskan ikatan pada kaki gajah itu untuk membawanya mandi di sungai. Gajah berusia 22 tahun itu bagaimanapun dikatakan terus menyerang mangsa dengan menusuk gadingnya ke bahagian perut dan paha kiri mangsa.

“Sejurus tiba, didapati mangsa dalam keadaan terbaring dan tidak bernyawa di kawasan lapang tempat gajah diikat. Terdapat kesan terbelah di perut mangsa dan luka di bahagian pahanya manakala gajah tersebut telah dipindahkan ke kawasan lain oleh para pekerja,” katanya dalam kenyataan hari ini.

Mohd Adli berkata pihaknya dimaklumkan emosi Tenang dikatakan kurang stabil ekoran sering diganggu dan dicederakan oleh gajah-gajah liar yang memasuki kawasan santuari sejak dua minggu lepas.


Pengembara dari China perlu lalui saringan demam – Dr Zaliha

Beliau berkata pengembara yang dikesan demam, bergejala atau rujukan kendiri akan dirujuk ke pusat kuarantin atau pihak kesihatan untuk pemeriksaan semula.

Menurut beliau, langkah itu antara empat strategi utama Kementerian Kesihatan (KKM) dalam mempertingkatkan kesiapsiagaan bagi menghadapi sebarang kemungkinan peningkatan kes dan kematian akibat pandemik COVID-19 di Malaysia serta perubahan polisi pengurusan COVID-19 di China.

China mengumumkan kelonggaran pengurusan COVID-19 pada 8 Jan dan Suruhanjaya Kesihatan Kebangsaan (NHC) memaklumkan Beijing tidak akan mengenakan kuarantin ke atas mereka yang memasuki negara itu.

Pada masa sama, Dr Zaliha berkata langkah survelan di PMA juga akan diperkukuh dengan pengambilan sampel air kumbahan pesawat dari China.

“Sampel air kumbahan akan dihantar ke Makmal Kesihatan Awam Kebangsaan untuk ujian PCR dan seterusnya dihantar untuk penjujukan genom sekiranya dikesan positif COVID-19,” katanya.

Bagi mengesan sebarang varian baharu pula, semua kes penyakit seperti influenza (ILI) dan Jangkitan Pernafasan Akut Teruk (SARI) yang mendapatkan perkhidmatan di fasiliti kesihatan dan mempunyai sejarah perjalanan ke China atau kontak dengan individu dari China dalam tempoh 14 hari perlu melalui ujian RTK-Ag.

Dr Zaliha berkata KKM turut melindungi komuniti melalui pemberian vaksin termasuk kumpulan rentan dan berisiko tinggi dengan mmenawarkan pemberian vaksin secara jumpa terus di fasiliti kesihatan KKM.

Katanya, selain itu KKM akan mempertingkatkan kesiapsiagaan dan respons sistem perkhidmatan kesihatan awam melalui pengukuhan pengurusan COVID-19 menggunakan pendekatan Find, Test, Trace, Isolate, and Support (FTTIS) yang diautomasikan.

Dr Zaliha turut memaklumkan pengisytiharan Malaysia sebagai Kawasan Tempatan Jangkitan yang akan tamat esok telah dilanjutkan hingga 30 Jun depan bagi memudahkan KKM menjalankan aktiviti pencegahan dan pengawalan penularan jangkitan COVID-19 menggunakan peruntukan di bawah P.U. (A) 83/2022.

“Pelanjutan ini telah diwartakan pada 27 Dis 2022 melalui perintah Pencegahan dan Pengawalan Penyakit Berjangkit (Pengisytiharan Kawasan Tempatan Jangkitan) (Pelanjutan Kuat Kuasa) (No.2) 2022 (P.U. (A) 397/2022),” katanya.

P.U. (A) 83/2022 yang diwartakan pada 31 Mac lepas adalah Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Pelan Pemulihan Negara) (Fasa Peralihan ke Endemik) 2022. – BERNAMA


5,103 lepasan politeknik ditawarkan ke universiti awam sesi 2021/2022

KUALA LUMPUR 21 Sept. – Kejayaan pelajar politeknik melanjutkan pengajian peringkat Ijazah Sarjana Muda di universiti awam bergantung sepenuhnya kepada markah merit, bilangan tempat dan kelayakan calon, kata Menteri Pengajian Tinggi Datuk Seri Dr Noraini Ahmad.

Beliau berkata, selain itu turut diambil kira adalah kecemerlangan dalam proses temu duga yang dilaksanakan di universiti awam bagi sesetengah program pengajian yang memerlukan kompetensi.

“Pada sesi akademik 2021/2022, Kementerian Pengajian Tinggi menerima 7,652 calon lepasan Politeknik yang memohon dan layak untuk melanjutkan pengajian ke universiti awam dan daripada jumlah itu 5,103 (67 peratus) ditawarkan tempat pengajian.

“Bilangan ini menunjukkan peningkatan sebanyak lima peratus berbanding 4,445 (62 peratus) dari 7,175 calon yang memohon pada sesi akademik 2020/2021,” katanya pada sesi Waktu Pertanyaan Menteri persidangan Dewan Rakyat, di sini hari ini.

Beliau menjelaskan perkara itu bagi menjawab soalan Sivakumar Varatharaju Naidu (PH-Batu Gajah) mengenai peluang pendidikan tinggi yang disediakan terutamanya ke universiti awam bagi lepasan diploma daripada politeknik tempatan kerana didapati ramai yang memperoleh keputusan cemerlang dari politeknik tidak mendapat tempat di menara gading tahun ini.

Noraini berkata, analisis kementerian itu mendapati kemungkinan calon tidak ditawarkan tempat di universiti awam atas beberapa faktor, antaranya persaingan sengit antara penuntut diploma, asasi, matrikulasi dan Sijil Tinggi Persekolahan Malaysia atau calon tidak berjaya semasa sesi temu duga yang dilaksanakan.

Pemilihan program yang sangat kompetitif dengan permintaan yang tinggi juga akan mengehadkan peluang calon untuk mendapat tempat di universiti awam, katanya.

Beliau berkata secara umumnya pelajar politeknik disediakan untuk memenuhi keperluan industri, namun kementerian menggalakkan mereka melanjutkan pelajaran ke peringkat yang lebih tinggi, dan antara inisiatif kementerian adalah dengan menjalankan kerjasama artikulasi program Diploma Politeknik ke Program Ijazah Sarjana Muda Malaysian Technical University Network (MTUN).

Noraini berkata, dalam mengembangkan pendidikan politeknik, kolaborasi merentas Kementerian Pengajian Tinggi dan pihak industri diperkukuhkan menerusi Majlis Pendidikan Teknikal dan Latihan Vokasional (TVET) Negara.

“Bagi memastikan kokurikulum pendidikan politeknik sentiasa relevan dengan perkembangan teknologi terkini, Majlis Penasihat Industri ditubuhkan bagi memberi input dan berkongsi maklumat terkini tentang keperluan di industri,” katanya.


DUN Kuala Linggi: Selamat bersara cikgu Mustapah

KUALA LINGGI 7 Jun – Cikgu Mustapah Mulop, diraikan dan diberikan sambutan istimewa pada hari terakhirnya sebagai Pengetua Sekolah Menengah Kebangsaan (SMK) Rahmat.

Ahli Dewan Undangan Negeri (ADUN) Kuala Linggi Rosli Abdullah berkata, sambutan itu bertujuan menghargai jasa beliau dalam mendidik dan melahirkan anak Melaka yang berjaya.

“Menjadi harapan saya agar SMK Rahmat kekal menjadi sekolah yang cemerlang pada masa akan datang dan saya sebagai alumni akan sentiasa menyokong segala usaha untuk terus memajukan sekolah,” katanya menerusi hantaran di Facebook rasminya pada 5 Mei lalu.

Hadir sama pada majlis itu adalah mantan ADUN Kuala Linggi Datuk Wira Ir Ismail Othman yang juga Pengerusi Persatuan Ibu Bapa dan Guru (PIBG) SMK Rahmat.


Semangat, ‘jiwa muda’ Ahmad Faizal sesuai dengan kementerian diterajuinya

KUALA LUMPUR 27 Ogos – Perwatakan ceria dan ‘jiwa muda’ yang dimiliki Timbalan Presiden Bersatu Datuk Seri Ahmad Faizal Azumu dianggap sesuai dengan portfolio yang diberikan kepadanya untuk menerajui Kementerian Belia dan Sukan (KBS).

Ahmad Faizal, 50, yang lebih mesra disapa sebagai ‘Peja’ antara dua muka baharu dalam barisan Kabinet Perdana Menteri Datuk Seri Ismail Sabri Yaakob yang diumumkan hari ini.

Pengerusi Pakatan Harapan Perak itu sebelum ini melepaskan jawatan Menteri Besar setelah gagal memperoleh sokongan majoriti dalam usul undi percaya terhadapnya semasa sidang Dewan Undangan Negeri (DUN) Perak pada 4 Disember lepas.

Dilahirkan pada 10 Jun 1970, Ahmad Faizal sebelum ini adalah Penasihat Perdana Menteri dalam kerajaan Perikatan Nasional (PN) di bawah pentadbiran Tan Sri Muhyiddin Yassin.

Beliau pernah berkhidmat sebagai pegawai khas kepada Menteri Kesihatan Datuk Seri Liow Tiong Lai dari 2012 hingga 2014 sebelum menjadi pegawai khas kanan Menteri Besar Kedah Datuk Seri Mukhriz Tun Dr Mahathir sehingga 2016.

Ahli Parlimen Tambun itu pernah memegang jawatan sebagai Ketua Pemuda UMNO Bahagian Ipoh Barat pada 2016 sebelum keluar daripada parti itu dan menjadi Pengerusi PH serta Pengerusi Bersatu Perak pada 2017.

Pada Pilihan Raya Umum ke-14, Ahmad Faizal, yang bertanding atas tiket Bersatu memenangi kerusi Parlimen Tambun dan Dewan Undangan Negeri (DUN) Chenderiang.

Anak kepada veteran UMNO, Allahyarham Datuk Azumu Tak, berkahwin dengan Datin Seri Dr Nomee Ashikin Mohammed Radzi dan mereka dikurniakan dua cahaya mata iaitu seorang lelaki dan seorang perempuan.


14 hari Op Raya, JKNM keluarkan kompaun RM47,000

AYER KEROH 14 April – Jabatan Kesihatan Negeri Melaka (JKNM) mengeluarkan 29 kompaun berjumlah RM47,000 membabitkan pelbagai kesalahan sepanjang 14 hari Operasi Hari Raya 2023 (Op Raya 2023).

Exco Kesihatan, Sumber Manusia dan Perpaduan negeri, Ngwe Hee Sem berkata, menerusi operasi bermula 1 April lalu JKNM melakukan peperiksaan terhadap 42 premis perniagaan termasuk kedai runcit dan pasar raya sekitar Melaka.

“Tindakan itu dilakukan selepas penguat kuasa mengesan kesalahan seperti pembungkusan, pelabelan tiada alamat pengimport selain makanan sudah melepasi tarikh luput,” katanya pada sidang media selepas Op Raya 2023 yang turut dihadiri Pengarah JKNM Datuk Dr. Rusdi Abd Rahman, di sebuah pasar raya di Ayer Keroh, di sini, hari ini.

“Secara keseluruhan sejak Januari hingga hari ini JKNM sudah mengeluarkan 38 kompaun bernilai RM75,000 dengan barang disita pula sebanyak 1,734 membabitkan nilai RM10,509.51,” katanya.

“Kesemua kompaun itu berjumlah RM600, ia dikeluarkan selepas kami dapati masih ada peniaga bazar gagalpatuhi cara pemakaian yang betul ketika mengendali makanan walaupun sudah diberi peringatan,” katanya.


Polis kesan suspek lakukan ugutan jenayah guna khidmat kurier

SHAH ALAM 2 Sept – Polis sedang mengesan seorang suspek yang melakukan ugutan jenayah terhadap seorang wanita untuk menyimbah asid dan membakar rumahnya melalui nota di dalam bungkusan kurier yang dikirimkan ke sebuah alamat di Kampung Saim, Klang dekat sini, Isnin lalu.

Timbalan Ketua Polis Daerah Klang Utara Superintendan Mohd Khairi Shafie berkata, suspek melalui nota ugutan turut mengunggut untuk mencederakan mangsa, keluarga serta kawan-kawannya selain mengirim objek berbentuk tangan dengan kesan cecair merah bersama-sama bungkusan itu.

Katanya pengadu berusia 29 tahun dan bekerja sebagai jurujual di kedai emas itu juga mendakwa beliau turut menerima mesej berbaur lucah dan ugutan menerusi aplikasi WhatsApp daripada nombor tidak dikenali, pada keesokan harinya.

“Pihak polis kini membuka kertas siasatan di bawah Seksyen 507 Kanun Keseksaan dan telah memanggil pengadu untuk dirakamkan keterangan serta sedang mengesan pengirim bungkusan dan pemilik nombor telefon bimbit yang terlibat,” katanya dalam kenyataan hari ini.


Gangguan LRT: Wee tidak tolak kemungkinan sabotaj

PETALING JAYA, 11 Nov – Menteri Pengangkutan Datuk Seri Dr Wee Ka Siong hari ini tidak menolak kemungkinan terdapat unsur sabotaj sehingga menyebabkan gangguan perkhidmatan transit aliran ringan (LRT).

Wee berkata beliau telah berbincang dengan Prasarana Malaysia Bhd (Prasarana) pada Rabu lepas untuk melihat punca masalah itu secara menyeluruh dan bukan hanya terhad kepada aspek teknikal.

“Setakat ini, disebabkan masalah sistem dan signal. Bagaimanapun, kerajaan dan Prasarana telah ambil keputusan untuk melantik syarikat perunding bebas WSP yang disegani di peringkat antarabangsa untuk menjadi konsultan bagi melihat semua aspek termasuk apa yang dinyatakan (unsur sabotaj),” katanya dalam sidang media di sini hari ini.

Beliau berkata demikian ketika diminta mengulas laporan sebuah portal berita yang menyatakan bekas Ketua Pegawai Eksekutif (CEO) Prasarana Datuk Ridza Abdoh Salleh mendakwa terdapat kemungkinan punca gangguan perkhidmatan bagi LRT laluan Kelana Jaya disebabkan unsur sabotaj.

Pada 8 Nov, Rapid Rail memaklumkan perkhidmatan LRT laluan Kelana Jaya mengalami gangguan dan terpaksa dihentikan berpunca daripada sistem kawalan tren automatik (ATC) yang menyebabkan kehilangan signal antara pusat kawalan dengan tren.

Keesokannya, Prasarana mengumumkan sebahagian perkhidmatan LRT laluan Kelana Jaya digantung operasi selama tujuh hari hingga 15 Nov ini yang membabitkan 16 stesen dari stesen Kelana Jaya hingga Ampang Park.

Gangguan itu telah menjejaskan kira-kira 200,000 pengguna yang terpaksa beralih kepada kaedah pengangkutan lain bagi urusan harian serta menyaksikan trafik di ibu kota semakin sesak terutama pada waktu puncak.

Beliau berkata modem dan peranti untuk bekalan elektrik telah ditukar malah penggunaan peralatan diagnostik pengilang asal (OEM) daripada Thales Group telah membuktikan sistem kembali stabil setakat ini.

Dalam pada itu, Wee berkata Lembaga Pengarah Prasarana telah meluluskan peruntukan RM150 juta untuk menggantikan sistem kawalan tren automatik selepas insiden pelanggaran LRT laluan Kelana Jaya pada 24 Mei.

Beliau berkata proses perolehan sedang berjalan dan memerlukan 30 bulan mengikut perancangan yang bertujuan meningkatkan kualiti perkhidmatan serta menjamin keselamatan pengguna.


PGA7 rampas ayam beku seludup bernilai RM72,000 di Tumpat

TUMPAT 7 Julai – Tindakan penyeludup membawa bekalan 7,200 kilogram ayam beku bernilai RM72,000 pada awal pagi tadi tidak menjadi apabila dikesan sepasukan anggota Batalion 7 Pasukan Gerakan Am (PGA7) kira-kira jam 5.34 pagi.

Pegawai Pemerintah PGA7 Superintendan Azhari Nusi berkata, sebelum kejadian, pasukannya yang menjalankan rondaan dalam Op Kontraban mendapat maklumat berkaitan penyeludupan ayam beku pada 2.30 pagi.

Beliau berkata, susulan maklumat diterima, sepasukan anggota PGA7 membuat rondaan dan ternampak sebuah lori dalam keadaan mencurigakan di hadapan Masjid Ar-Rahman di Jalan Kota Bharu-Pengkalan Kubor dekat Wakaf Bharu, di sini.

“Bertindak atas maklumat, lori bersama dua lelaki itu telah ditahan dan hasil pemeriksaan di bahagian belakang lori menemukan puluhan kotak disyaki mengandungi daging ayam beku.

“Susulan itu, kedua-dua lelaki berumur 24 dan 30 tahun ditahan manakala kesemua barangan termasuk lori dirampas dan dibawa ke Balai Polis Wakaf Bharu untuk tindakan lanjut,” katanya dalam satu kenyataan, hari ini.

“Keseluruhan nilai rampasan adalah sebanyak RM192,000 termasuk sebuah lori yang dianggarkan bernilai RM120,000,” katanya dan menambah perbuatan itu satu kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011.


Kaki pancing serbu Taman Mini Malaysia

AYER KEROH 28 Mac – Mini Malaysia and ASEAN Cultural Park (MMACP) atau lebih dikenali sebagai Taman Mini Malaysia yang biasanya sinonim dengan aktiviti seni dan kebudayaan tiba-tiba sahaja berubah wajah apabila diserbu hampir 200 kaki pancing seluruh Melaka, hari ini.

Menurut Ketua Pegawai Eksekutif MMACP, Arif Faiz Zainudin, penganjuran program itu bersempena dengan Pesta Seni dan Budaya yang berlangsung selama sehari pada hari ini.

Katanya, selain pertandingan memancing, turut diadakan persembahan kebudayaan dan bengkel seni dan budaya tradisional berkonsepkan pendidikan dan praktikal yang menarik minat 120 peserta.

“Boleh dikatakan sambutan yang diterima sangat menggalakkan. Untuk hari ini sahaja, saya anggarkan hampir 1,000 orang mengunjungi MMACP dan melakukan pelbagai aktiviti yang ada di sini seperti melawat rumah tradisional, ‘wall climbing’, ‘ATV Ride’ dan kolam renang untuk anak-anak.

“Walaupun diserbu pengunjung yang ramai, namun kita masih lagi mengikut prosedur operasi standard (SOP) yang ditetapkan memandangkan taman budaya ini seluas 13.76 hektar dan setiap pengunjung juga diwajibkan mengamalkan penjarakan fizikal, memakai pelitup muka dan pada masa sama kita turut menyediakan cecair pembasmi kuman.

“Pesta Seni dan Budaya ini satu daripada empat program ikonik yang akan kita anjurkan tahun ini. Selepas ini, pada 11 April kita akan menganjurkan pesta gendang dan selepas itu Pesta Dondang Sayang dan Pesta Silat pula akan menyusul pada Mei dan Jun,” katanya.

Di akhir pertandingan menyaksikan pemancing dari Bukit Rambai, Mohammad Firdaus Yatim, 34, dinobatkan johan Meh Ngail @ MMACP selepas menaikkan ikan raja (Peacock Bass) seberat 0.76 kilogram, sekali gus membawa pulang hadiah wang tunai RM2,500.

Tempat kedua dan ketiga pula menjadi milik Muhammad Faizal Jais dan Johari Salleh, masing-masing mendaratkan ikan haruan 0.755kg dan ikan raja 0.68kg, sekali gus membawa pulang hadiah wang tunai RM700 dan RM300.

Mohammad Firdaus yang ditemui selepas tamat pertandingan mengakui seakan tidak percaya ikan yang dipancingnya menggunakan umpan cacing pada jam 10.45 pagi itu muncul ikan terberat pertandingan berkenaan.

“Saya sudah banyak menyertai pertandingan memancing tapi belum pernah menang hadiah utama. Ini kali pertama, jadi memang saya agak terkejut jugalah sebab saya tak sangka ikan bawah satu kilogram boleh jadi juara.

“Mungkin ini rezeki saya. Apapun, hadiah kemenangan itu akan saya gunakan untuk belanja seluruh keluarga makan malam dan bakinya saya manfaatkan sebaiknya,” katanya.


Kos tunai haji dimuktamad Kabinet – Idris

PUTRAJAYA 18 Nov – Kos menunaikan ibadah haji untuk musim 1443H/2022 akan dimuktamadkan selepas dibentangkan dalam mesyuarat Kabinet, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata pihak Tabung Haji yang baru kembali dari Arab Saudi akan memberi taklimat kepadanya berkaitan kos mengerjakan haji dalam masa terdekat.

“Naik atau tidak, tunggu keputusan yang akan diputuskan oleh Kabinet,” katanya kepada pemberita selepas majlis penyampaian sumbangan Kedutaan China di Malaysia kepada Jabatan Agama Islam Wilayah Persekutuan (JAWI) Food Bank di sini hari ini.

Idris sebelum ini dilaporkan berkata kos mengerjakan ibadah haji dijangka meningkat berikutan perkembangan terkini berkaitan prosedur operasi standard (SOP) dan protokol kesihatan ketat yang dikuatkuasakan kerajaan Arab Saudi bagi membendung penularan COVID-19 dalam kalangan jemaah haji.

Idris juga berkata Tabung Haji sedang menyemak dengan terperinci kos yang terkesan akibat kadar inflasi serta peraturan dan cukai baharu di Arab Saudi termasuk caj visa haji yang diperkenalkan pada musim haji 1441H/2020, selain kenaikan kadar cukai nilai tambah (VAT) di Arab Saudi daripada lima peratus kepada 15 peratus bermula Julai tahun lepas.

Menurut laporan media pada Mac lepas, kos mengerjakan haji tahun ini meningkat kira-kira sembilan peratus kepada sekurang-kurangnya RM25,000 bagi seorang jemaah haji berbanding RM22,900 pada 2019 dan 2020.

Ketika ini, bayaran yang perlu ditanggung jemaah haji negara adalah RM9,980 dan tidak pernah berubah sejak 2009, manakala baki RM12,920 ditanggung Tabung Haji.

Mengenai JAWI Food Bank, Idris berkata hari ini merupakan sumbangan ketiga oleh Kedutaan China di Malaysia untuk kegunaan membantu rakyat Malaysia yang terkesan akibat pandemik COVID-19, menjadikan jumlah yang telah diterima daripada kedutaaan tersebut bernilai RM400,000.

“Sumbangan hari ini membuktikan hubungan dua hala antara Malaysia dan China kekal erat,”  katanya yang menyaksikan penyampaian sumbangan tersebut oleh Duta Besar China ke Malaysia Ouyang Yujing kepada Pengarah JAWI Datuk Mohd Ajib Ismail.

Idris berkata JAWI Food Bank telah menyalurkan sumbangan pek makanan kepada 270,000 penerima di sekitar Wilayah Persekutuan Putrajaya, Kuala Lumpur dan Labuan.

Sementara itu, Ouyang berkata wabak COVID-19 di Malaysia dilihat semakin terkawal namun pihaknya memahami sebahagian rakyat Malaysia terkesan akibat pandemik itu dan amat memerlukan bantuan.

“Kami amat terharu melihat kawan-kawan dari JAWI bertungkus-lumus menyalurkan sumbangan bantuan barangan kepada golongan memerlukan. Kami berharap usaha (sumbangan) ini dapat membantu mengurangkan beban mereka,” katanya.- BERNAMA


Suri rumah rugi RM110,556 terpedaya kerja mudah ‘like and share’

KUANTAN, 4 Jun – Seorang suri rumah mendakwa kerugian RM110,556 selepas diperdayakan sindiket penipuan yang menawarkan pekerjaan sambilan menerusi aplikasi media sosial.

Ketua Polis Pahang Datuk Yahaya Othman berkata mangsa yang berusia 36 tahun mendakwa pautan iklan di Telegram pada 30 Mei lepas hanya memerlukan dia membuat tanda suka dan berkongsi video YouTube.

“Mangsa berkata ditawarkan komisen antara 15 ke 20 peratus bagi melakukan lapan tugasan namun dia perlu membuat bayaran terlebih dahulu bagi mendapatkan pautan ke video terlibat.

“Tertarik dengan jumlah komisen menyebabkan mangsa mengeluarkan wang simpanan serta meminjam daripada rakan-rakan untuk membayar suspek,” katanya menerusi kenyataan di sini hari ini.

Yahaya berkata mangsa telah membuat 21 transaksi pemindahan wang secara dalam talian ke lima akaun diberikan suspek sebelum menyedari dirinya ditipu dan telah membuat laporan di Ibu Pejabat Polis Daerah (IPD) Kuantan semalam.

Yahaya menasihatkan orang awam agar tidak mudah terpedaya dengan tawaran iklan di media sosial terutamanya yang menawarkan keuntungan tinggi dan pekerjaan mudah.


Sidang Parlimen diadakan bila tiba masa sesuai- Takiyuddin

KUALA LUMPUR 26 April. – Kerajaan memberi jaminan sidang Parlimen akan segera dipanggil apabila tiba masa sesuai sama ada sebelum atau selepas darurat ditamatkan pada 1 Ogos depan, kata Menteri di Jabatan Perdana Menteri (Parlimen & Undang-Undang) Datuk Seri Takiyuddin Hassan.

Bagaimanapun, Takiyuddin berkata kerajaan akan terlebih dahulu mendapatkan pandangan daripada semua pihak berkaitan terutama Kementerian Kesihatan Malaysia dan Majlis Keselamatan Negara berhubung status penularan COVID-19.

“…namun keutamaan pada masa ini adalah memastikan penularan wabak COVID-19 dapat dikawal sepenuhnya termasuklah melindungi aspek kesihatan ahli-ahli Parlimen, pegawai-pegawai dan semua pihak yang berurusan dengan Parlimen,” katanya dalam satu kenyataan hari ini.

Semalam, Setiausaha Agung UMNO Datuk Seri Ahmad Maslan memaklumkan mesyuarat Majlis Tertinggi (MT) UMNO mendesak dan mengesyorkan kerajaan supaya Parlimen dan Dewan Undangan Negeri (DUN) kembali bersidang semasa tempoh darurat.

Takiyuddin berkata semasa darurat, semua pihak termasuk pembangkang boleh menyalurkan sebarang pandangan kepada kerajaan melalui saluran-saluran yang dibenarkan termasuk menerusi Jawatankuasa Khas Bebas yang ditubuhkan di bawah Ordinan Darurat bagi menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengenai hal-hal berkaitan kuat kuasa proklamasi darurat.

Selain itu, katanya tidak wajar wujud kesangsian atau syak wasangka berlakunya salah guna kuasa semasa darurat kerana kerajaan berfungsi seperti biasa.

Ini katanya termasuk dalam aspek pemantauan pentadbiran oleh pihak penguat kuasa terutama Suruhanjaya Pencegahan Rasuah Malaysia (SPRM), Jabatan Audit Negara dan Jawatankuasa Kira-kira Wang Awam (PAC).

“Justeru semua pihak diseru supaya memberikan sepenuh kerjasama kepada kerajaan dalam usaha giatnya demi memastikan kelangsungan hidup dan kehidupan rakyat melalui aspek-aspek kesihatan, ekonomi dan sosial,” kata Takiyuddin.


Polis kesan modus operandi penipuan baharu WhatsApp, babitkan kerugian lebih RM30,000

KUALA LUMPUR 1 Okt – Polis Diraja Malaysia (PDRM) mengesan modus operandi baharu penipuan menggunakan aplikasi WhatsApp untuk memperdaya mangsa melalui keadah penyamaran sebagai majikan.

Susulan itu, Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata, PDRM menerima dua kes penipuan berkenaan, melibatkan kerugian RM30,250.

Beliau berkata, berdasarkan siasatan, suspek akan menghubungi mangsa dan menyamar sebagai majikan dengan menggunakan gambar profil mirip dengan gambar majikan mereka itu kepada mangsa.

“Mangsa yang percaya kemudiannya akan diarahkan untuk membuat pembelian kad ‘Google Play Gift’ yang boleh dibeli di kedai serbaneka dan menyerahkan maklumat nombor pin kad berkenaan kepada suspek.

“Mangsa hanya menyedari ditipu selepas mendapati nombor telefon yang digunakan adalah berbeza dengan nombor sebenar milik majikan,” katanya dalam kenyataan hari ini.

Mohd Kamarudin berkata, dalam usaha mencegah kes sedemikian, orang ramai diminta berwaspada apabila menerima mesej melalui WhatsApp atau panggilan daripada nombor tidak dikenali.

Oleh itu, orang ramai dinasihatkan tidak mudah terpengaruh kepada gambar profil sewenang-wenangnya dan perlu membuat semakan serta pengesahan terutamanya mesej-mesej melibatkan implikasi kewangan.


300,000 penduduk Arab Saudi terima vaksin COVID-19, tiada kesan sampingan

RIYADH 23 Feb. – Kira-kira 300,000 penduduk di Arab Saudi sudah menerima vaksin COVID-19 setakat ini tanpa sebarang kesan sampingan, kata kementerian kesihatan di negara itu, pada Ahad.

Portal ARAB NEWS melaporkan jurucakap Kementerian Arab Saudi, Dr. Mohammed Al-Abd Al-Aly berkata, vaksin merupakan kunci dan senjata ampuh yang akan menjamin kesihatan rakyatnya daripada wabak COVID-19.

Arab Saudi mengesahkan sebanyak 176 kes baharu jangkitan COVID-19 pada Ahad lalu sekali gus menunjukkan peningkatan kepada 364,929 kes dengan 1,919 adalah kes aktif yang masih menerima rawatan dan 319 kes kritikal.

Menurut Al-Abd Al-Aly lagi, semua pusat dan kemudahan berkaitan dengan Kementerian Kesihatan Arab Saudi akan terus memberikan perkhidmatan kesihatan termasuk melakukan ujian dan pemeriksaan di seluruh negara.


Melaka antara negeri terkehadapan terima liputan 5G

Exco Pendidikan, Teknologi dan Telekomunikasi negeri Datuk Rais Yasin berkata, walaupun sasaran awal perkhidmatan itu hanya akan tersedia pada 2023, namun Kerajaan Negeri menerusi Melaka ICT Holdings Sdn Bhd (MICTH) telah mengorak langkah lebih awal bermula tahun ini.

Rais berkata hasilnya, setakat November sebanyak 59 tapak penyedia perkhidmatan 5G telah dibina dan daripada jumlah itu, 32 kawasan sudah menerima liputan 5G.

“Kesemua 32 kawasan itu membabitkan daerah Melaka Tengah yang mana kadar liputannya sudah mencapai 46 peratus di kawasan berpenduduk dan menjelang hujung tahun ini, ia disasarkan akan meningkat kepada 55.2 peratus.

“Untuk fasa 2 yang akan bermula tahun depan, lokasi itu akan diperluaskan bukan sahaja di daerah Melaka Tengah, bahkan turut meliputi daerah Alor Gajah dan Jasin yang akan dilakukan secara berperingkat.

“Selain memfokuskan kepada kawasan pelancongan dan berkepadatan tinggi, perkhidmatan 5G ini juga akan diperluaskan di kawasan yang memerlukan liputan telekomunikasi tinggi seperti universiti dan sekolah,” katanya.

Beliau berkata demikian pada sidang akhbar selepas mewakili Ketua Menteri Datuk Seri Utama Sulaiman Md Ali pada Program Walkabout [email protected] di Taman Krubong Jaya, di sini, hari ini.

Hadir sama Pengarah Suruhanjaya Komunikasi dan Multimedia Malaysia (SKMM) Negeri Melaka Muhammad Luqman Ali; Ketua Pegawai Eksekutif MICTH Dr Nazdiana Ab Wahab dan lain-lain kenamaan.

Jelas Rais, walaupun ada beberapa kawasan masih mempunyai masalah dalam liputan 4G, namun Kerajaan Negeri menerusi MICTH tidak bersikap lepas tangan, sebaliknya sedang giat membina menara baharu di kawasan yang terlibat.

Pada masa sama, katanya, liputan 5G perlu digerakkan seiring memandangkan kemajuan itu merupakan penggerak utama pertumbuhan ekonomi khasnya dalam bidang perindustrian dan teknologi pintar.

“Saya berharap selepas ini, semua pihak yang terlibat termasuah MCMC dan Digital Nasional Berhad (DNB) selaku Syarikat Bertujuan Khas Kerajaan Malaysia dapat memastikan kesemua 133 lokasi yang disasarkan mendapat liputan 5G menjelang 2023 demi kemajuan negeri dan manfaat rakyat Melaka sendiri,” katanya.


Silat jadi gaya hidup masa kini – PM

AYER KEROH 31 Julai – Seni silat seharusnya dijadikan budaya dan gaya hidup masa kini agar ia terus kekal relevan sepanjang masa.

Perdana Menteri, Datuk Seri Ismail Sabri Yaakob berkata, silat seharusnya dipraktikkan dalam kalangan generasi muda masa kini, sekali gus memartabatkan seni yang telah lama bertapak di negara ini.

“Saya berharap seni silat akan terus dipraktikkan oleh generasi masa kini dan akan datang supaya ia kekal dimartabatkan dan terus relevan sepanjang masa.

“Seni silat juga mendidik pengamalnya supaya tidak mudah mengalah dan berjiwa besar, selain sentiasa menyemai dan menyemarakkan semangat perjuangan pejuang silam,” katanya.

Beliau berkata, demikian ketika berucap pada perasmiannya Majlis Penutupan Kejuaraan Pencak Silat Dunia ke-19 Tahun 2022 di Dewan Pusat Dagangan Antarabangsa Melaka (MITC) di sini, malam tadi.

Hadir sama Ketua Menteri, Datuk Seri Utama Sulaiman Md Ali, Speaker Dewan Undangan Negeri (Dun) Melaka, Datuk Wira Ibrahim Durum; Presiden Federasi Pencak Silat Dunia (Persilat) merangkap Menteri Pertahanan Republik Indonesia, Datuk Seri Prabowo Subianto; Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin, barisan Ahli Dewan Undangan Negeri (ADUN) serta tetamu lain.

Pada masa sama, beliau berkata, jumlah pendaftaran yang diterima persatuan silat ketika ini juga menunjukkan perkembangan positif apabila mencatat peningkatan lebih lapan kali ganda berbanding tahun-tahun sebelumnya.

“Baru-baru ini, tayangan filem Mat Kilau: Kebangkitan Pahlawan telah mencetuskan fenomena di negara ini dan meninggalkan impak luar biasa dengan kutipan sehingga RM90 juta hanya dalam tempoh 33 hari ditayangkan.

“Malah, persatuan silat menerima banyak ahli baharu, saya difahamkan lebih 40 pelajar baharu mendaftar untuk mempelajari seni mempertahankan diri ini berbanding hanya empat atau lima orang pelajar dalam tempoh setahun sebelum ini,” katanya.

Katanya, situasi itu jelas menunjukkan pengaruh silat yang memaparkan semangat juang tinggi, pembawaan watak persilatan dan adab orang Melayu memberi impak kepada seluruh Keluarga Malaysia untuk mengenalinya secara mendalam.


Bomba selamatkan warga emas terperangkap dalam lori akibat banjir

JOHOR BAHRU, 14 Dis – Jabatan Bomba dan Penyelamat Malaysia (JBPM) menyelamatkan seorang warga emas yang terperangkap di dalam lori akibat kejadian banjir kilat di jalan raya berhampiran Sungai Lebam, Penawar di Kota Tinggi, hari ini.

Komander Operasi dari Balai Bomba dan Penyelamat (BBP) Penawar Pegawai Bomba Kanan (PBK) I KUP Abd Rahim Abd Rani berkata lelaki berusia 61 tahun itu diselamatkan kira-kira 7.52 pagi tadi.

“Pasukan Keluaran Operasi (PKO) menyelamatkan mangsa dengan menggunakan rescue rope dan personal flotation device (PFD). Mangsa kini berada dalam keadaan selamat,” katanya dalam kenyataan hari ini.

Sementara itu, Komander Operasi BBP Sebana Cove PBK II Noor Ikhson Shukor dalam kenyataan berasingan berkata empat sekeluarga termasuk seorang warga emas yang terperangkap di dalam rumah mereka di Kampung Muhibbah, Tanjung Serindit, Kota Tinggi, juga berjaya diselamatkan pasukan bomba.

Noor Ikhson berkata pihaknya menerima panggilan kecemasan berhubung kejadian itu kira-kira 7.47 pagi sebelum pasukan termasuk sebuah light fire rescue tender (LFRT) dan sebuah bot fiber digerakkan ke lokasi kejadian.

“Terdapat empat mangsa terperangkap di dalam rumah itu. PKO menyelamat dan memindahkan mangsa dengan menggunakan bot. Kesemua mangsa berada dalam keadaan selamat,” katanya sambil menambah kesemua mangsa kini ditempatkan di pusat pemindahan sementara (PPS).

Beliau berkata mangsa terdiri daripada seorang lelaki warga emas berusia 82 tahun, seorang lelaki (56 tahun), seorang wanita (54 tahun) dan seorang remaja lelaki (13 tahun).

Dalam pada itu, Pegawai Daerah Kota Tinggi Datin Paduka Hazlina Jalil ketika dihubungi Bernama berkata dua PPS telah dibuka di Kota Tinggi yang menempatkan 15 keluarga setakat 11.30 pagi tadi.

Beliau berkata 12 keluarga dari Taman Desaru Utama dipindahkan ke Dewan Muafakat Taman Desaru Utama yang dibuka pada 10 pagi manakala tiga keluarga dari Kampung Baru Sungai Mas ditempatkan di Dewan Kampung Baru Sungai Mas yang beroperasi sejak 11 pagi.

Menurut beliau, paras air di kawasan terjejas kini berada pada paras buku lali dan keadaan cuaca dilaporkan hujan renyai dan mendung di beberapa kawasan di daerah berkenaan.


COVID-19: kes baharu turun di bawah angka 3,000

KUALA LUMPUR 14 Feb. – Malaysia merekodkan penurunan kes baharu jangkitan COVID-19 dalam tempoh 24 jam lepas kepada 2,464 kes, kurang 1,035 kes daripada 3,499 semalam.

Ini adalah kali kedua Malaysia mencatat kes baharu kurang daripada 3,000 dalam bulan ini selepas mencatatkan 2,764 kes pada 9 Februari.

Ketua Pengarah Kesihatan Tan Sri Dr Noor Hisham Abdullah juga berkata, Malaysia mencatat 4,525 kes sembuh COVID-19 harian, jumlah pesakit sembuh paling tinggi sejak pandemik itu melanda negara tahun lalu, menjadikan jumlah kumulatif kes sembuh di seluruh negara setakat ini ialah 213,814 kes.

Jumlah kumulatif kes di seluruh negara setakat ini adalah 264,269 dengan kes aktif 49,490, katanya dalam satu kenyataan berhubung perkembangan COVID-19 hari ini.

Beliau berkata bagaimanapun tujuh kematian akibat COVID-19 dilapor dalam tempoh 24 jam lepas menjadikan sejumlah 965 orang meninggal dunia akibat pandemik itu setakat ini.

Sementara itu, Selangor melaporkan kes harian baharu tertinggi dengan 1,103 kes, diikuti Johor (492), Sarawak (161), Kuala Lumpur (154), Sabah (116), Kedah (92), Kelantan (88), Perak (85), Pulau Pinang (56), Terengganu (51), Negeri Sembilan (40), Melaka (11), Pahang (10), Labuan (satu) dan Putrajaya (empat), manakala Perlis tiada kes.

Mengenai tujuh kematian baharu itu, Dr Noor Hisham berkata kesemua kes adalah warganegara termasuk seorang kanak-kanak lelaki berumur sembilan tahun dengan penyakit medulloblastoma, sementara kes lain melibatkan individu berusia lingkungan 52 hingga 83 tahun yang turut mempunyai latar belakang penyakit kronik.

Dalam pada itu, beliau memaklumkan sebanyak 11 lagi kluster baharu dikesan hari ini melibatkan sembilan kluster penularan di tempat kerja dan masing-masing satu kluster membabitkan penularan komuniti dan keagamaan.

Kluster di tempat kerja membabitkan lima di Johor iaitu Kluster Jalan Istimewa Cemerlang; Kluster Batu 57; Kluster Jalan Usaha Satu; Kluster Jalan Tebrau Khas; dan Kluster Jalan Persiaran Teknologi Kulai; tiga di Selangor iaitu Kluster Tapak Bina Jalan Setia; Kluster Jalan Jelatek dan Kluster Jalan Sepuluh, serta satu di Kedah, Kluster Ria Jaya.

Dr Noor Hisham berkata pengesanan kluster baharu itu menjadikan jumlah keseluruhan kluster COVID-19 di negara ini kini sebanyak 983 dengan 484 kluster aktif.

Selain itu, 10 lagi kluster diisytihar tamat hari ini melibatkan Kluster Tembok Gajah dan Kluster Firma di Johor; Kluster Tapak Bina Awan Puteh dan Kluster Tapak Bina Perkasa di Kuala Lumpur.

Kluster Tapak Bina Hartamas, Kluster Tapak Bina Perkasa dan Kluster Rantau Semarak di Selangor serta Kluster Rantau Lada (Pahang); Kluster Dialisis Putra (Putrajaya) dan Kluster Mengkuang (Terengganu), sekali gus menjadikan jumlah kluster tamat kini sebanyak 499, katanya.


KJ ‘spot check’ Hospital Tuanku Ja’afar pula

SEREMBAN 9 Okt – Menteri Kesihatan Khairy Jamaluddin hari ini membuat satu lagi lawatan mengejut di Hospital Tuanku Ja’afar (HTJ) di sini selepas berbuat demikian di Hospital Kajang, 18 Sept lepas.

Difahamkan, Khairy meluangkan masa hampir satu jam di hospital berkenaan untuk bertemu dengan doktor, jururawat dan petugas kesihatan bagi mendapat gambaran sebenar keadaan di hospital terbabit tanpa iringan pihak atasan.

Tinjauan Bernama di laman Facebook mendapati gambar lawatan itu turut tular di laman sosial serta  mendapat pelbagai reaksi positif warganet yang memuji Khairy kerana sanggup turun padang melihat sendiri keadaan di hospital tanpa sebarang protokol.

Stone Mason pula berkata: “Bijak.. sebab datang hari Sabtu secara mengejut, ditambah pihak pengurusan tidak bekerja pada Sabtu jadi tiada yang terlindung, tiada karpet merah dan semua realiti yang dihadapi rakyat.


Wajah sugul Shuib di tanah perkuburan bikin sebak

KUALA LUMPUR 9 Ogos – Foto yang menunjukkan riak sugul pelawak dan ahli perniagaan, Shuib Sepahtu atau nama sebenarnya Shahmira Muhamad menjadi tular hari ini.

Hasil perkongsian hidup selama Sarah dan Shuib selama 10 tahun, mereka telah dikurniakan empat cahaya mata iaitu Uwais Alqarni, 10, Dzahira Talita Zahra, 8, Ariq Matin 6, serta bayi yang baru dilahirkan.


Jom kibar Jalur Gemilang

KLEBANG 10 Ogos – Sempena bulan kemerdekaan, Dewan Undangan Negeri (DUN) Klebang menganjurkan Program Kibarkan Jalur Gemilang menerusi kempen [email protected] Keluarga Malaysia DUN Klebang sepanjang Ogos.

Beliau yang juga Timbalan Menteri Perdagangan Antarabangsa dan Industri (MITI) berkata, terdahulu program tersebut dilancarkan di Taman Pulau Gadong Jaya dan seterusnya di Batang Tiga.

“Program kibarkan Jalur Gemilang bersama Merdeka @Komuniti Keluarga Malaysia DUN Klebang di Batang Tiga, Klebang merupakan program kedua selepas pelancaran program Merdeka @Komuniti Keluarga Malaysia di Taman Pulau Gadong Jaya.

“Menerusi program ini kita pasang Jalur Gemilang pada kenderaan selain mengagihkannya kepada orang ramai,” katanya menerusi laman Facebook rasminya pada 7 Ogos lalu.

Mengulas lanjut Ban Hong berkata sepanjang bulan kemerdekaan ini juga pelbagai aktiviti dirangka untuk memupuk kesedaran menerusi Merdeka @ Komuniti Keluarga Malaysia DUN Klebang.


1,010 pelajar baharu Politeknik Merlimau kembali ke kampus

MERLIMAU 16 Nov – Seramai 1,010 pelajar baharu Politeknik Merlimau Melaka (PMM) telah mendaftar ke kampus bagi mendapatkan kemudahan kolej kediaman PMM bermula 10 Nov lalu.

Timbalan Pengarah (Sokongan Akademik) PMM, Mohd Hoirie Abdul Manah berkata, pendaftaran pelajar sesi 1 bagi tahun 2021/2022 itu diadakan selama tiga hari oleh Jabatan Hal Ehwal Pelajar (JHEP).

Katanya, pelajar berkenaan sebelum ini mendaftar secara atas talian bulan September lalu sebelum mendaftar kemasukan ke kolej kediaman secara bersemuka pada tarikh ditetapkan.

“Pelajar ini sebenarnya mendaftar secara dalam talian bulan Sept lalu, kali ini hanya proses pendaftaran kolej kediaman seiring dengan pengumuman pihak Kementerian Pengajian Tinggi (KPT) bagi membolehkan pengajian di kampus diadakan secara hibrid.

“Terima kasih pada semua petugas dalam kalangan pelajar dan staf terutama JHEP yang menjalankan tugas demi melancarkan proses pendaftaran baru-baru ini,” katanya kepada MHI.

Sementara itu, Ketua Jabatan JHEP Zan Aizuwan Zainal Abidin berkata jumlah itu hanya melibatkan pelajar baharu dan pihaknya telah mengaturkan tarikh secara berfasa bagi kehadiran para pelajar ke kampus mengikut jabatan.

“Pihak PMM juga telah membangunkan Sistem Deklarasi Kesihatan dan Penilaian Risiko Covid-19 (PolyCcDec) untuk memantau tahap kesihatan pelajar dan status vaksinasi bagi tujuan kuarantin kendiri sebelum mendaftar ke PMM.

“Walaupun para pelajar tinggal di dalam kampus tetapi hanya sesi Pengajaran dan Pembelajaran (PdP) seperti makmal dan bengkel saja akan berjalan secara fizikal selebihnya secara dalam talian,” katanya.

Untuk rekod, minggu orientasi pelajar baharu PMM atau Minggu Haluan Siswa (MHS) bagi Sesi 1, 2021/2022 mencatat sejarah sebagai MHS pertama diadakan secara dalam talian iaitu para pelajar berada di rumah masing-masing.


PN bakal umum calon muda, profesional dan berwibawa

AYER KEROH 30 Okt – Calon yang sebahagian besarnya muda, profesional dan berwibawa bagi menawarkan diri berkhidmat untuk rakyat Melaka akan diumumkan Perikatan Nasional (PN) sebelum penamaan calon beberapa hari lagi.

Pengerusi PN Tan Sri Muhyiddin Yassin berkata, calon BERSATU, PAS dan GERAKAN itu terdiri daripada lelaki dan wanita pelbagai kaum yang diberikan peluang melalui pembahagian kerusi yang disepakati bersama berdasarkan konsep saling hormat menghormati dan bekerjasama demi kemakmuran bersama.

“Soal sama ada tiga penjuru atau empat penjuru itu soal lain dan kita akan hadapi bagi memastikan calon kita diterima oleh pengundi,” katanya pada sidang media selepas menghadiri program Minum Petang Profesional Melaka Bersama-sama Muhyiddin’ di sebuah hotel di sini, hari ini.

Yang turut hadir ialah Pengerusi PN Melaka Datuk Mohd Rafiq Naizamohideen dan Presiden GERAKAN Datuk Dominic Lau Hoe Chai yang juga Timbalan Pengerusi PN.

Beliau berkata, calon di 28 kerusi itu diyakini mampu memberika keyakinan kepada pengundi untuk diberi peluang berkhidmat untuk rakyat pelbagai agama dan bangsa.

Ditanya mengenai kenyataan Timbalan Presiden PAS Datuk Seri Tuan Ibrahim Tuan Man supaya parti komponen menggunakan logo PAS, Muhyiddin berkata ia adalah pandangan peribadinya tetapi PN sudah mencapai keputusan konkrit untuk menggunakan logo tunggal PN bagi menghadapi Pilihan Raya Negeri (PRN) Melaka pada 20 November ini.

Mengenai keputusan yang bakal diambil PAS berhubung kerjasama parti itu dengan UMNO, Muhyiddin menegaskan, PN berharap PAS akan membuat keputusan secara bijaksana.

Dalam pada itu, mengulas foto beliau memegang wang RM5 ketika menyerahkan barangan makanan kepada seorang penunggang motosikal pada program Gerai Prihatin anjuran PN di Klebang hari ini, beliau berkata pihak yang menularkan gambar itu sudah kehabisan modal politik.

“Takkanlah saya sebodoh itu hendak bagi rasuah kepada orang…saya sudah agak memang akan ada pihak tertentu mainkan gambar itu kononnya saya bagi rasuah,” katanya.

Gambar yang tular dalam media sosial itu memaparkan Muhyiddin memegang wang berkenaan pada program itu yang diadakan dengan orang ramai perlu membayar RM15 untuk diberikan seekor ayam, sepapan telur, sebungkus bahan minuman dan ubi kentang dua kilogram.


Penerbitan bukan kriteria mutlak kenaikan pangkat pensyarah-UMT

KUALA TERENGGANU 15 Feb. – Penerbitan bukanlah kriteria mutlak yang membolehkan seseorang pensyarah dipertimbangkan kenaikan pangkat sebagai profesor dan profesor madya di Universiti Malaysia Terengganu (UMT), menurut Naib Canselor UMT Prof Datuk Dr Nor Aieni Mokhtar.

Dalam kenyataan hari ini, beliau berkata antara kriteria lain kenaikan pangkat sebagai profesor di UMT merangkumi amanah pengajaran, penyeliaan, penyelidikan, penerbitan buku dan artikel jurnal terindeks, pemindahan ilmu serta kepimpinan akademik dan pengurusan.

Beliau berkata setiap permohonan kenaikan pangkat yang dikemukakan oleh ahli akademik UMT perlu melalui pelbagai proses saringan ketat untuk memenuhi syarat kecemerlangan akademik yang sudah diperakukan oleh Senat sebagai badan akademik tertinggi di universiti dan diluluskan oleh Lembaga Pengarah Universiti sebagai pihak berkuasa tertinggi di universiti.

“Calon perlu mengemukakan permohonan melalui Dekan, pengarah institut atau pusat masing-masing dan jika ia disokong oleh ketua jabatan berkenaan, suatu jawatankuasa yang dianggotai oleh profesor di peringkat fakulti, pusat atau institut itu akan menapis dan menilai kewajaran permohonan calon.

“Sekiranya calon gagal melepasi saringan dalaman ini, permohonan tidak akan dipanjangkan kepada jawatankuasa penapis di peringkat universiti. Namun, apabila permohonan dibawa ke jawatankuasa penapis di peringkat universiti, ia akan disaring dan dinilai oleh jawatankuasa yang dianggotai antaranya oleh ahli Senat yang bertaraf profesor,” katanya hari ini.

Semalam, sebuah akhbar melaporkan, Malaysia berada pada tangga kelima dalam kecenderungan menerbitkan jurnal pemangsa atau predatory journal disebabkan sikap ahli akademik yang mahukan kenaikan jawatan ke profesor madya dan profesor dengan jalan pintas.

Data itu diperoleh daripada penyelidikan antarabangsa melibatkan 172 negara dalam empat bidang iaitu sains kesihatan, sains hayat, sains fizikal dan sains sosial untuk tempoh dua tahun dari 2015 hingga 2017.

Mengulas lanjut, Nor Aieni berkata dari segi penerbitan, pihak jawatankuasa penapis di peringkat universiti akan mendapatkan pengesahan data penerbitan setiap calon melalui portal carian rasmi laman sawang Scopus atau WOS.

Nor Aeini berkata jika terdapat sebarang artikel jurnal yang tidak dapat disahkan atau tidak diindekskan oleh Scopus atau WOS, artikel yang disenaraikan oleh calon akan ditolak.

“Jika melepasi saringan ini, permohonan calon akan dikemukakan kepada penilai luar yang terdiri daripada profesor dalam bidang yang berkaitan dan mesti mempunyai pencapaian H-Index sekurang-kurangnya 15 dalam bidang Sains & Teknologi dan 10 dalam bidang Sains Sosial.

“Berdasarkan garis panduan, permohonan calon perlu mendapat sokongan sekurang-kurangnya tiga penilai luar termasuk seorang dari luar negara. Dari segi aspek penerbitan, sekali lagi pada peringkat ini ia akan disahkan oleh penilai luar yang dilantik bahawa penerbitan calon adalah penerbitan yang sememangnya berwibawa,” katanya.

“Keseluruhan proses ini menggambarkan sesuatu permohonan kenaikan pangkat ke jawatan profesor atau profesor madya akan disaring dan dinilai secara telus. Langkah ini adalah untuk menjamin ahli akademik yang diperakukan kenaikan pangkat merupakan mereka yang terbukti pencapaian dalam bidang kesarjanaan masing-masing,” katanya.


Lima ditahan bantu siasatan kes bunuh pemilik rangkaian klinik kesihatan

SHAH ALAM, 2 Mei – Polis menahan lima individu di Ampang dan Kajang, Khamis lepas, bagi membantu siasatan kes bunuh seorang pemilik rangkaian klinik kesihatan yang mayatnya ditemukan dalam sebuah bagasi di gaung berketinggian 27 meter di Hulu Langat, dekat sini.

Ketua Polis Selangor Datuk Hussein Omar Khan berkata mereka terdiri daripada tiga lelaki dan dua wanita berusia antara 22 dan 40 tahun termasuk seorang lelaki berusia lewat 30-an, yang disyaki suspek utama kes tersebut.

Berdasarkan siasatan awal, mangsa iaitu lelaki berusia 41 tahun telah menaiki kenderaannya untuk bertemu dengan suspek utama yang merupakan seorang kontraktor, di sebuah restoran di Semenyih, dekat sini kira-kira 11 pagi, 26 April lepas.

“Mangsa kemudian menghantar khidmat pesanan ringkas (SMS) kepada rakan serumahnya pada hari sama dan meminta memasukkan wang syarikat berjumlah RM228,000 ke dalam satu akaun tidak dikenali.

“Turut menerima SMS adalah akauntan syarikat mangsa yang juga diarah membuat perbuatan serupa bagaimanapun tidak memasukkan wang seperti diminta kerana curiga, sebelum telefon bimbit mangsa gagal dihubungi,” katanya pada sidang akhbar di Ibu Pejabat Polis Kontinjen Selangor hari ini.

Beliau berkata polis kemudian menerima laporan daripada rakan serumah mangsa yang berusia 36 tahun dan ahli keluarga mangsa berkaitan kehilangan mangsa.

“Hasil bedah siasat mendapati punca kematian mangsa disebabkan kecederaan jerutan pada leher yang menyebabkan saluran pernafasan tersekat,” katanya dan menambah mangsa serta suspek utama didapati telah berkenalan sejak setahun lepas selepas membaik pulih klinik dan rumah mangsa.

Hussien berkata polis percaya motif kejadian adalah untuk mendapatkan wang kerana suspek mempunyai masalah kewangan bagi membayar peguam untuk kes berkaitan dadah dan suspek juga berjaya mendapatkan RM20,000 daripada mangsa.

Katanya kes pada mulanya disiasat mengikut Seksyen 385 Kanun Keseksaan dan kemudian diklasifikasikan semula sebagai kes bunuh yang disiasat mengikut Seksyen 302 Kanun Keseksaan.

Dalam kes lain, polis menahan enam lelaki berusia antara 21 hingga 38 tahun dipercayai mencuri lapan kotak cip elektronik bernilai RM1.5 juta di gudang sebuah syarikat logistik di kargo Lapangan Terbang Antarabangsa Kuala Lumpur (KLIA) Sepang, bulan lepas.

Hussein berkata kejadian turut melibatkan dua pekerja syarikat berkenaan yang bertindak melarikan lapan kotak cip tersebut, kira-kira 4.30 pagi, 21 April lepas.

Beliau berkata penahanan semua suspek di KLIA, Sungai Pelek dan Nilai, Negeri Sembilan dilakukan hasil aduan pengurus gudang berkenaan yang memaklumkan premis itu dipecah masuk dan kehilangan cip elektronik.

“Empat daripada mereka telah mengaku melakukan jenayah itu. Semua suspek kini disiasat mengikut Seksyen 380 Kanun Keseksaan kerana mencuri dalam bangunan,” katanya.


Perkasa warga emas untuk tempuhi hari tua

PAYA RUMPUT 14 Disember – Bukan sahaja berhak menikmati kesamarataan tanpa mengira latar belakang malah warga emas juga perlu diberi perhatian menerusi sokongan penjagaan kesihatan, kebajikan dan sosioekonomi.

Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin berkata, perkara itu penting bagi membantu warga emas untuk lebih bersedia menempuh hari tua nanti.

“Saya selaku Exco bertanggungjawab terhadap kebajikan warga emas meletakkan harapan tinggi kepada pegawai dan kakitangan supaya menggalas tanggungjawab diamanahkan dalam memberi perkhidmatan, penjagaan, perlindungan serta pemulihan terhadap warga emas dengan penuh dedikasi,” katanya.

Beliau berkata demikian ketika berucap pada Majlis Sambutan Hari Warga Emas Rumah Seri Kenangan (RSK) Cheng yang turut dihadiri Pengarah Jabatan Kebajikan Masyarakat (JKM) negeri Burhanuddin Bachik, di sini, semalam.


[Eksklusif] Kompleks Warisan Jawa bakal jadi ikon baharu Melaka

AYER MOLEK 12 September – Bagi memastikan tradisi dan warisan masyarakat Jawa yang ada di Melaka tidak lenyap, beberapa inisiatif dirangka termasuklah hasrat membina sebuah Kompleks Warisan Jawa yang akan menjadi produk pelancongan baharu negeri Melaka apabila siap dibina kelak.

Ahli Dewan Undangan Negeri (Adun) Ayer Molek, Datuk Rahmad Mariman berkata, hasrat itu sudah lama dirancang dan juga turut mendapat persetujuan bekas Yang di-Pertua Negeri Melaka Tun Khalil Yaakob, suatu ketika dahulu.

Malah, beliau sendiri telah berkunjung ke Jogjakarta, Indonesia bagi memohon persetujuan pembinaan pelaksaan kompleks terbabit yang akan menempatkan ‘live museum’ dewan besar, restoran, rumah inap termasuklah pentas kebudayaan.

Meskipun begitu, menurutnya pembinaan kompleks yang dirancang akan didirikan di kawasan berdekatan Lebuh Alor Gajah- Melaka Tengah- Jasin (AMJ) Paya Dalam, dengan keluasan kira-kira 27 ekar itu terpaksa ditangguhkan susulan kos yang dianggarkan menelan belanja kira-kira RM150 juta.

“Kita ada impian hendak buat Kompleks Warisan Jawa, malah saya sendiri sudah ke Jogjakarta untuk minta restu kerana tidak mahu dikatakan mencuri atau menciplak warisan budaya kerana reka bentuknya bercirikan negara itu walaupun tidak sama sepenuhnya.

“Tetapi disebabkan kekangan kos yang amat besar pembinaan itu terpaksa ditangguhkan namun usaha itu kita akan teruskan dan sekali gus menjadikan ia destinasi baharu pelancongan Melaka. Lokasinya juga strategik kerana di laluan utama bas pelancongan dari Singapura ke Johor,” katanya.

Beliau yang juga generasi ke lima masyarakat Jawa di Paya Dalam bagaimanapun berkata, demi kesinambungan warisan dan identiti, pihaknya akan meneruskan impian itu.

Walaupun cadangan baharu itu melibatkan skala peruntukan yang kecil, namun beliau percaya kompleks berkenaan bakal memberi banyak manfaat kepada negeri ini.

“Saya akan cuba untuk buat juga walaupun dalam bentuk skala kecil dan bermula secara berperingkat supaya ia tidak menelan bajet yang besar.

“Usaha ini adalah penting dan selain pelancong datang ke Melaka untuk melihat budaya dan warisan etnik seperti Baba Nyonya dan Portugis, mereka boleh ke sini yang turut mempunyai satu lagi komuniti iaitu Jawa di Melaka ini,” katanya.

Selain itu, Rahmad berkata, penubuhan dan pembinaan Kompleks Pusat Komuniti Persatuan Warisan Anak Jawa (PERWAJA) juga adalah usaha untuk terus memastikan kesinambungan warisan masyarakat Jawa.

“Seperti Kompleks PERWAJA, kita wujudkan secara ‘tekyang’ (kumpul duit) dan akhirnya selepas beberapa tahun dapat disiapkan juga malah kini menjadi tempat pelaksanaan aktiviti penduduk setempat.

“Sebelum ini kita banyak adakan aktiviti tetapi secara kecil-kecilan tetapi pada Oktober ini satu mini karnival masyarakat Jawa akan diadakan iaitu dengan mengetengahkan makanan, budaya dan kesenian,” katanya.

Mengulas lanjut, beliau yang juga Penasihat PERWAJA berkata, selain Paya Dalam yang mempunyai komuniti terbesar kaum Jawa, Tambak Paya, Tehel dan Sungai Rambai juga terdapat masyarakat Jawa.